Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΔ΄ συνεδριάσεώς του, της Πέμπτης 3 Μαρτίου 2016, σε ό,τι αφορά στην ψήφιση στο σύνολό του σχεδίου νόμου: «Συστήματα Εγγύησης Καταθέσεων (ενσωμάτωση Οδηγίας 2014/49/ΕΕ), Ταμείο Εγγύησης Καταθέσεων και Επενδύσεων και άλλες διατάξεις»]] Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 7 Μαρτίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 606/1-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης. 2. Η με αριθμό 593/29-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ.Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα συμπληρωματικά έργα του φράγματος Μπραμιανών Ιεράπετρας. 3. Η με αριθμό 610/1-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τους Υπουργούς Περιβάλλοντος και Ενέργειας και Οικονομικών, σχετικά με τα σχέδια ιδιωτικοποίησης της εταιρείας «ΛΑΡΚΟ» και τη διασφάλιση των θέσεων εργασίας των εργαζομένων της. 4. Η με αριθμό 605/1-3-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με την είσπραξη του ΕΝΦΙΑ από τον σύνδικο της πτωχεύσεως αναφορικά με τα ακίνητα της υπό εποπτεία διαχείρισής του. 5. Η με αριθμό 596/29-2-2016 επίκαιρη ερώτηση του Βουλευτή Αττικής της Ένωσης Κεντρώων κ. Δημητρίου Καβαδέλλα προς τον Υπουργό Περιβάλλοντος και Ενέργειας, σχετικά με την έλλειψη μέτρων για την προστασία των υδάτων από την νιτρορύπανση. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 607/1-3-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας, Ανάπτυξης και Τουρισμού, σχετικά με την Ανώνυμη Εταιρεία «Εθνικό Σύστημα Διαπίστευσης» (Ε.ΣΥ.Δ.). 2. Η με αριθμό 597/29-2-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ.Ανδρέα Λοβέρδου προς τον Υπουργό Οικονομικών, σχετικά με τα ομόλογα φυσικών προσώπων. 3. Η με αριθμό 611/1-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνθήκες εργασίας των επαγγελματιών οδηγών στις χερσαίες οδικές μεταφορές και τα οξυμμένα προβλήματα στον κλάδο. 4. Η με αριθμό 577/23-2-2016 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Εσωτερικών και Διοικητικής Ανασυγκρότησης, σχετικά με την καθυστέρηση κατάθεσης νομοσχεδίου σχετικού με τη ρύθμιση της άδειας παραμονής και εργασίας των παράνομα διαμενόντων μεταναστών εργατών γης. 5. Η με αριθμό 575/23-2-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, σχετικά με την επιστροφή δανείων που έχουν χορηγηθεί στα κόμματα ΝΔ και ΠΑΣΟΚ. 6. Η με αριθμό 566/22-2-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Πολιτισμού και Αθλητισμού, σχετικά με την ανάδειξη της «Νίκης της Σαμοθράκης» ως πανευρωπαϊκού συμβόλου. 7. Η με αριθμό 567/22-2-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από το Δήμο της Πάτρας σε επαγγελματικές εγκαταστάσεις της περιοχής με απόφαση του δημοτικού συμβουλίου. 8. Η με αριθμό 466/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ - ΑΝΕΛ στα χρεωκοπημένα κόμματα». 9. Η με αριθμό 548/16-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Γεωργίου Γερμενή προς τον Υπουργό Οικονομικών, σχετικά με την «πώληση του Αστέρα Βουλιαγμένης από το ΤΑΙΠΕΔ». 10. Η με αριθμό 408/18-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 11. Η με αριθμό 429/19-1-2016 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων. Β. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 745/38/2-11-2015 ερώτηση - αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως συμβούλου της Κυβέρνησης. 2. Η με αριθμό 1944/15-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασίλειου Κεγκέρογλου προς τον Υπουργό Οικονομικών, σχετικά με τη μείωση των χρεώσεων στη χρήση πλαστικού χρήματος και συναλλαγών μέσω e - banking. 3. Η με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών για τις διατραπεζικές μεταφορές χρημάτων και χρήσης καρτών. Κυρίες και κύριοι συνάδελφοι, εισερχόμαστε στην συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 600/1-3-2016 επίκαιρη ερώτηση πρώτου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Πολιτισμού και Αθλητισμού, σχετικά με τον τερματισμό λειτουργίας του ΔΗΠΕΘΕ Βορείου Αιγαίου και την ανάσχεση της πολιτιστικής δραστηριότητας σε μια ευαίσθητη περιοχή της Ελλάδας. Στην επίκαιρη ερώτηση της κ. Βαγενά θα απαντήσει ο Υπουργός Πολιτισμού και Αθλητισμού, κ. Αριστείδης Μπαλτάς. Κυρία Βαγενά, έχετε τον λόγο για δύο λεπτά για να αναπτύξετε την επίκαιρη ερώτησή σας.
Κατ' αρχάς, ευχαριστώ, κύριε Υπουργέ, που ανταποκριθήκατε άμεσα σ' αυτή την ερώτησή μου. Παρ' όλο που φαντάζει λεπτομέρεια, δεν είναι, γιατί κατά τη γνώμη μου ο θεός βρίσκεται στις λεπτομέρειες. Ίσως απορεί κανείς που εγώ, μία Βουλευτής του Νομού Λάρισας ασχολούμαι με ένα θέμα του βορείου Αιγαίου, της Χίου. Όμως αν κανείς γνώριζε λίγο περισσότερο την ιστορία μου, θα καταλάβαινε αυτό το ενδιαφέρον μου, γιατί, όπως γνωρίζουν κάποιοι, ιδρύσαμε - όχι μόνη μου - με πολλούς σημαντικούς ανθρώπους της τέχνης, το 1975 το Θεσσαλικό Θέατρο που υπήρξε ο προπομπός, ο πρωτοστάτης και η ιδέα να ακολουθήσουν το 1983, να δημιουργηθούν από την αείμνηστη Μελίνα Μερκούρη και τον Γιώργο Γεννηματά τα δημοτικά περιφερειακά θέατρα. Έτσι, λοιπόν, εξηγείται το ιδιαίτερο ενδιαφέρον μου γι' αυτό τον θεσμό. Ο θεσμός αυτός έχει προσφέρει πάρα πολλά πράγματα στη δημιουργία, την αποκέντρωση και στη ζωντάνια των πόλεων και των περιοχών στις οποίες ιδρύθηκαν αυτά τα θέατρα. Το ΔΗΠΕΘΕ Βορείου Αιγαίου - δυστυχώς - στη Χίο που είχε μία μακρά και καλή ιστορία, φαίνεται ότι ο δήμος τα τελευταία χρόνια δεν θέλει, αδυνατεί ή δεν επιθυμεί να το στηρίξει. Έτσι, ουσιαστικά έχει σταματήσει η λειτουργία του και ζήτησα την πρόθεση του δήμου. Η πρόφαση είναι, ότι υπάρχουν χρέη παλαιοτέρων διαχειρίσεων, τα οποία είναι μεγάλα ποσά, κυρίως σε ασφαλιστικά ταμεία και τα οποία ζητούν τώρα να πληρωθούν από το Υπουργείο Πολιτισμού σε επιπλέον επιχορήγηση για να μπορέσουν να συνεχίσουν τη λειτουργία τους. Εγώ θεωρώ ότι στη δύσκολη οικονομική κατάσταση που βρισκόμαστε - το ξέρετε καλύτερα από εμένα - δεν είναι δυνατόν να επιχορηγηθεί επιπλέον αυτό το θέατρο. Άρα είναι ευθύνη του Δήμου της Χίου, να αποφασίσει αν θέλει να κρατήσει το θέατρο αυτό στην πόλη του και στην περιοχή του. Αλλιώς κατά τη γνώμη μου, πρέπει να αναζητηθεί άλλη έδρα, άλλο νησί του Αιγαίου γιατί δεν πρέπει να μείνει αυτή η ευαίσθητη περιοχή χωρίς δημοτικό θέατρο.
Ευχαριστούμε την κ. Βαγενά. Τον λόγο έχει ο Υπουργός Πολιτισμού και Αθλητισμού κ. Αριστείδης Μπαλτάς για να απαντήσει.
Ευχαριστώ, κύριε Πρόεδρε. Ευχαριστώ, κυρία Βαγενά, γιατί αυτές είναι χρήσιμες ερωτήσεις για να κατανοούμε πού βρισκόμαστε και πώς πορευόμαστε. Έχετε δίκιο ότι υπάρχει μία απροθυμία του Δήμου Χίου σχετικά με τη συντήρηση και τη λειτουργία του ΔΗΠΕΘΕ Βορείου Αιγαίου. Εμείς υπογράψαμε τέλη Νοεμβρίου, μετά από μεγάλη καθυστέρηση του δήμου, την επιχορήγηση. Ήταν αδύνατον για τις γνωστές διαδικασίες του λογιστικού του δημοσίου να πάει στον προηγούμενο χρόνο και πιέζουμε να μας στείλουν την προγραμματική σύμβαση με τη νέα χρονιά για να προχωρήσουμε. Όντως φαίνεται να υπάρχει απροθυμία για τη λειτουργία του ΔΗΠΕΘΕ εκεί. Εμείς είμαστε ανοιχτοί στο να αλλάξει έδρα, ώστε τουλάχιστον προσωρινά να υπάρχει ένας θεατρικός οργανισμός ποιότητας στο βόρειο Αιγαίο. Δεν σας κρύβω ότι μου αρέσει η ερώτηση, γιατί ακριβώς ανοίγει το ερώτημα των ΔΗΠΕΘΕ συνολικά. Υπάρχει, όπως πολύ σωστά λέτε, ολόκληρη ιστορία στο θεσμό, ένα σημαντικό θεσμό, ξεκινώντας από τη Λάρισα, ο οποίος σε πάρα πολλές επαρχιακές πόλεις άνθισε και βοήθησε πάρα πολύ στη θεατρική παιδεία και στην καλώς εννοούμενη ψυχαγωγία των πολιτών. Θέλουμε να το ξαναδούμε όλο αυτό. Θέλουμε να το ξαναδούμε σε σχέση με τους δήμους, με τις περιφέρειες, να κατανοήσουμε πώς είναι δυνατόν τα ελάχιστα χρήματα που μπορούμε να διαθέσουμε να αξιοποιούνται καλύτερα και περισσότερο με ενδεχόμενες συνέργειες, με ενδεχόμενες συγχωνεύσεις όπου χρειάζεται και ούτω καθ' εξής. Δεν είχαμε τον χρόνο να το δούμε συστηματικά, αλλά είναι από τα πρώτα μελήματά μας από εδώ και μπρος να δούμε ολόκληρο τον θεσμό των ΔΗΠΕΘΕ. Ευχαριστώ.
Ευχαριστούμε τον κύριο Υπουργό. Η κ. Βαγενά έχει τον λόγο για τη δευτερολογία της.
Συμφωνούμε με τον Υπουργό στα θέματα για τα ΔΗΠΕΘΕ. Θέλω να πω ότι έχουμε κάνει μια σημαντική δουλειά, ως ΕΠΕΚΕ πολιτισμού, γύρω από το ΔΗΠΕΘΕ. Έχουμε όλα τα στοιχεία και πρέπει να τα δούμε. Ο θεσμός πρέπει να αναθεωρηθεί. Έχει συμπληρώσει τριάντα χρόνια και είναι ευκαιρία που μιλάμε γι' αυτό να μιλήσουμε γενικότερα για τα ΔΗΠΕΘΕ. Πρέπει να δούμε κάθε περιοχή ξεχωριστά, με τις ιδιαιτερότητές της, κύριε Υπουργέ. Δεν πρέπει, κατά την άποψή μου, να νομοθετήσουμε οριζόντια, γιατί κάθε περιοχή έχει τις ιδιαιτερότητες και οι τοπικές κοινωνίες συμβάλλουν πολύ σε αυτό και πρέπει να πάρουμε υπ' όψιν τη γνώμη τους. Επίσης, έτσι όπως διαμορφώνεται η οικονομική κατάσταση θεωρώ ότι τα ΔΗΠΕΘΕ είναι υπόθεση κυρίως των δήμων και των περιφερειών. Οι περιφέρειες κατ' όνομα, τυπικά, συμμετέχουν στις προγραμματικές συμβάσεις. Στην πραγματικότητα δεν δίνουν χρήματα, δεν βοηθάνε. Έχουν τον τίτλο «δημοτικά περιφερειακά θέατρα», που σημαίνει ότι οι περιφέρειες πρέπει να αναλάβουν κι αυτές την ευθύνη, όχι μόνο το όνομα. Έτσι, λοιπόν, θα πρέπει σχετικά σύντομα να δούμε συνολικά τον θεσμό. Τώρα, όσον αφορά το ΔΗΠΕΘΕ Βορείου Αιγαίου - αυτά τα νησιά που δοκιμάζονται αυτήν τη στιγμή από την προσφυγική κρίση, τα νησιά του βορείου Αιγαίου - εγώ πιστεύω ότι δεν πρέπει να παραμελήσουμε αυτά τα θέματα του πολιτισμού που, όπως είπα και στην πρωτολογία μου, φαίνονται λεπτομέρειες, αλλά δεν είναι γιατί υπάρχει και η ζωή των μονίμων κατοίκων, την οποία σε καμμία περίπτωση δεν πρέπει να αγνοήσουμε. Δεν πρέπει να σταματήσει η κανονικότητα, ίσα - ίσα πρέπει να ενισχυθεί η κανονικότητα της ζωής των ντόπιων, των ανθρώπων εκεί. Το ΔΗΠΕΘΕ Νοτίου Αιγαίου που είχε έδρα στη Ρόδο, δυστυχώς, έχει κλείσει εδώ και δύο χρόνια. Άρα, θα μείνει το Αιγαίο χωρίς ένα δημοτικό περιφερειακό θέατρο, αν κλείσει και το ΔΗΠΕΘΕ της Χίου. Πήρα την πρωτοβουλία - ελπίζω να συμφωνείτε - αν μιλήσω τηλεφωνικά με τον Δήμαρχο της Λέσβου. Φαίνεται πρόθυμος στο να δεχθεί την έδρα του ΔΗΠΕΘΕ. Βεβαίως, η επίσημη πρόταση και η όλη πρωτοβουλία πρέπει να γίνει από εσάς. Αναμένουμε αυτή την πρωτοβουλία και ο Δήμαρχος Λέσβου την αναμένει, για να δούμε τελικά πού θα γίνει η έδρα του ΔΗΠΕΘΕ Βορείου Αιγαίου. Μέλημά μας είναι να μην κλείσει. Σας ευχαριστώ πολύ.
Ευχαριστούμε την κ. Βαγενά. Ο κύριος Υπουργός έχει τον λόγο για τη δευτερολογία του.
Κατ' ουσία δεν έχω τίποτα να προσθέσω. Συμφωνώ απολύτως για τη σημασία του ΔΗΠΕΘΕ σε ολόκληρο το σύμπλεγμα των νησιών του βορείου Αιγαίου, ιδιαίτερα στις παρούσες συνθήκες. Είμαστε πάρα πολύ πρόθυμοι να συζητήσουμε τη μεταφορά της έδρας στη Λέσβο ή στη Σάμο ή όπου νομίζουν οι δήμοι και πώς μπορούν οι ίδιοι οι δήμοι να συνεργαστούν και να μας προτείνουν κάποιου τέτοιου τύπου λύση. Συμφωνώ, επίσης, απολύτως ότι η θεατρική παιδεία και η καλλιτεχνική παιδεία γενικότερα ή η καλλιτεχνική παραγωγή αυτήν την περίοδο, με τις προσφυγικές ροές και τη μεγάλη αναταραχή που συμβαίνει σε ολόκληρη την περιοχή, είναι καίρια συνιστώσα για να αντιμετωπίσουμε όχι απλώς ανθρωπιστικά αλλά σε βαθύτερο επίπεδο, την κατάσταση που περνά αυτήν τη στιγμή η χώρα σε εκείνη την περιοχή. Ευχαριστώ πολύ.
Ευχαριστούμε, κύριε Υπουργέ. Ολοκληρώθηκε η απάντηση της ερώτησης. Η δεύτερη με αριθμό 594/29-2-2016 επίκαιρη ερώτηση πρώτου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με το σχέδιο συγχώνευσης - κατάργησης μονάδων της Πρωτοβάθμιας Φροντίδας Υγείας, δεν θα συζητηθεί λόγω κωλύματος του κυρίου Υπουργού. Η τρίτη με αριθμό 598/29-2-2016 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών και Διοικητικής Ανασυγκρότησης, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», δεν θα συζητηθεί λόγω αναρμοδιότητας. Η τέταρτη με αριθμό 602/1-3-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα αποβίβαση προσφύγων - μη νόμιμων μεταναστών στο Καστελόριζο, δεν θα συζητηθεί λόγω κωλύματος του κυρίου Υπουργού. Η πέμπτη με αριθμό 608/1-3-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών, Μεταφορών και Δικτύων, σχετικά με τη χορήγηση αποζημίωσης στους υπαλλήλους που μετέχουν στην οργάνωση, υποστήριξη και διεξαγωγή των δοκιμασιών προσόντων και συμπεριφοράς των υποψηφίων οδηγών, δεν θα συζητηθεί λόγω αναρμοδιότητας. Εισερχόμαστε στην έκτη με αριθμό 603/1-3-2016 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην έκδοση των συντάξεων του ΙΚΑ. Στην επίκαιρη ερώτηση θα απαντήσει ο Υφυπουργός κ. Αναστάσιος Πετρόπουλος. Τον λόγο έχει ο κ. Παπαχριστόπουλος για να αναπτύξει την ερώτησή του.
Ευχαριστώ, κύριε Πρόεδρε. Το τελευταίο πράγμα που έχω, κύριε Υπουργέ μου, είναι αντιπολιτευτική διάθεση και θέλω να με πιστέψετε γι' αυτό. Έχω μπροστά μου την ερώτηση μιας Βρετανίδας που συνταξιοδοτείται, «When I ‘ll be payed?». Και η απάντηση - δεν θα την διαβάσω στα εγγλέζικα, θα την διαβάσω στα ελληνικά - είναι από το εγγλέζικο επενδυτικό περιοδικό στην Βρετανία, όπου σχεδόν απολογείται η υπηρεσία της ότι δεν μπορεί να πληρώσει την επόμενη μέρα που έκανε την αίτησή της, αλλά χρειάζεται να περιμένει την πρώτη μέρα των πληρωμών του δημοσίου, δηλαδή έξι μέρες. Και απολογείται γι' αυτό το πράγμα το εγγλέζικο δημόσιο στην Βρετανίδα που ρωτάει το πότε θα πάρει τη σύνταξή της. Γιατί το λέω; Δεν είμαι αιθεροβάμων ούτε πιστεύω ότι μπορεί να γίνει αυτό μέσα σε μερικές μέρες. Από αυτό το σημείο, όμως, μέχρι να φθάνουμε, Υπουργέ μου, στο γεγονός κάποιοι άνθρωποι να συμπληρώνουν και τριάμισι χρόνια από την ημέρα που έχουν φύγει από την υπηρεσία τους, νομίζω ότι αγγίζει τα όρια της υπερβολής. Και εδώ θέλω να ξεχωρίσω ένα πράγμα. Είμαι ο τελευταίος που δεν ξέρω σε τι κατάσταση βρίσκεται η χώρα. Μιλάμε για τριακόσιες τριάντα χιλιάδες αιτήσεις που είναι πάνω από 3,5 δισεκατομμύρια. Και εάν πραγματικά η αιτία ήταν ότι «παιδιά, ξέρετε, έχουμε κληρονομήσει λεηλασία σαράντα χρόνων και δεν έχουμε λεφτά», δεν θα έκανα καθόλου την ερώτηση. Αλλά, έχω μπροστά μου τα στοιχεία που δίνουν πολλοί σύλλογοι εργαζομένων. Και σας λέω ενδεικτικά τα εξής, κύριε Υπουργέ. Στις τριακόσιες τριάντα χιλιάδες αιτήσεις δεν είναι μόνο το ΙΚΑ, αλλά είναι όλα τα ταμεία μέσα. Φέρνω όμως παράδειγμα για τα ΙΚΑ. Τα έχω εδώ μαζεμένα. Στο ΙΚΑ Πατησίων - ας πούμε - είναι οχτώ χιλιάδες αιτήσεις, είναι τέσσερις υπάλληλοι και φθάνουν στα τριάμισι χρόνια. Στο ΙΚΑ Αγίων Αναργύρων είναι επτά υπάλληλοι με δεκαπεντέμισι χιλιάδες αιτήσεις και φθάνουν στα τριάμισι χρόνια. Στο ΙΚΑ Αλεξάνδρας είναι τέσσερις υπάλληλοι με επτάμισι χιλιάδες αιτήσεις και φθάνουν στα τριάμισι χρόνια. Στο ΙΚΑ Αμαρουσίου είναι έξι υπάλληλοι με εννιά χιλιάδες αιτήσεις και φθάνουν στα τριάμισι χρόνια. Θέλω, όμως, να είμαι δίκαιος. Υπάρχουν και ΙΚΑ, όπως της Ηλιούπολης και του Περιστερίου, που μέσα σε έξι με οχτώ μήνες δίνουν τη σύνταξη. Και υπάρχουν και καλύτερα ΙΚΑ. Για παράδειγμα, στα Τρίκαλα και στην Καλαμάτα τη δίνουν μέσα σε τρεις ή τέσσερις μήνες. Αυτό, σε απλά ελληνικά, σημαίνει ότι δεν είναι μόνο έλλειψη χρημάτων. Τονίζουν οι εργαζόμενοι - και τους πιστεύω - ότι είναι κυρίως η έλλειψη σωστής προσαρμογής στις καινούριες τεχνολογίες. Είναι αδιανόητο, δηλαδή, να συνεννοούνται τα ταμεία με επιστολές και ταχυδρομεία. Κυρίως, όμως, είναι η έλλειψη προσωπικού. Είναι πάρα πολύ σημαντικό. Και πιστεύω ότι δεν έχω εγώ μεγαλύτερη ευαισθησία από εσάς και ξαναλέω ότι δεν θέλω στο βιογραφικό μου να έχω πολλές τέτοιες ερωτήσεις. Είναι κραυγή αγωνίας γιατί έχω επαφή με ανθρώπους, που μου λένε ότι θα πεθάνω και δεν θα πάρω τη σύνταξή μου. Θα πω και στη δευτερολογία μου μερικά πράγματα.
Καλώς, εντάξει.
Να τελειώσω την ερώτησή μου. Έχουμε τη δυνατότητα, εκεί που υπάρχουν αυτά τα τεράστια κενά να μεταφέρουμε υπαλλήλους από μια άλλη δημόσια υπηρεσία; Μιλάμε για δύο - τρεις υπαλλήλους.
Καλώς. Μην επεκτείνεστε άλλο, κύριε Παπαχριστόπουλε. Να απαντήσει πρώτα ο Υπουργός και μετά θα τα πείτε στη δευτερολογία σας. Ο Υφυπουργός κ. Αναστάσιος Πετρόπουλος έχει το λόγο.
Ευχαριστώ, κύριε Πρόεδρε. Κύριε Παπαχριστόπουλε, και η έκταση της ερώτησής σας, όπως την αναπτύξατε, δείχνει την ευαισθησία και την αγωνία σας, οι οποίες είναι γνωστές και από τους αγώνες που έχετε κάνει για κοινωνικά θέματα. Επομένως, ίδια ευαισθησία έχουμε. Κύριε Παπαχριστόπουλε, το θέμα δεν είναι να μεταφέρουμε προσωπικό σε ένα σύστημα, το οποίο, ακόμα και αν μεταφέρεις υπαλλήλους, δεν θα μπορέσει να λειτουργήσει, ως οφείλει, κατά τα πρότυπα που διηγηθήκατε προηγουμένως, με παράδειγμα τη Μεγάλη Βρετανία. Και αυτό, διότι έχουμε ένα σύστημα με τις υπάρχουσες δομές, με τα υπάρχοντα συστήματα υπολογισμού παροχών, τόσο πολύπλοκο, τόσο δαιδαλώδες, που και να προσθέσεις υπαλλήλους, δεν θα ανταποκριθούν στην εγκυρότητα και στην ακριβόχρονη απόδοση υποχρεώσεων, που θα έπρεπε το σύστημα να δίνει και να ανταποκρίνεται άμεσα, όπως σωστά και εσείς αναφέρατε. Η λύση θα βρεθεί στην ασφαλιστική μεταρρύθμιση, κύριε Παπαχριστόπουλε. Η ασφαλιστική μεταρρύθμιση που προωθούμε θα αποτελέσει υποδειγματική περίπτωση λειτουργίας δημόσιας υπηρεσίας σε όφελος του ελληνικού λαού. Θα είναι μια, όχι απλώς ταχύτατη εκπλήρωση των υποχρεώσεων και ορθή κατά την αποτίμησή της, αλλά και με την ευαισθησία που οφείλει, ιδίως ένα σύστημα κοινωνικής ασφάλισης να εκφράζει κατά τη λειτουργία του. Ξέρετε τις ουρές χιλιάδων ανθρώπων μεσάνυχτα στο ΙΚΑ που περιμένουν εξυπηρέτηση. Είναι εικόνες που επαναλαμβάνονταν διαρκώς κατά το παρελθόν, αλλά όλοι αυτοί οι αριθμοί, στους οποίους αναφέρατε και είναι ορθοί, θα αποτελέσουν παρελθόν. Θα αποτελέσουν παρελθόν, εφόσον πραγματικά όλοι μας, και οι κοινωνικοί φορείς και οι εκπρόσωποι των ασφαλισμένων και οι ίδιοι οι εργαζόμενοι στα ασφαλιστικά ταμεία και προπάντων η Αξιωματική Αντιπολίτευση και οι Ομάδες της Αντιπολίτευσης σε τούτο το Κοινοβούλιο, δουν ότι σ' αυτές τις συνθήκες της ανθρωπιστικής κρίσης που χαρακτηρίζει τη χώρα μας οφείλουμε επιτέλους να βάλουμε τα πράγματα σε μια σειρά, να αντιμετωπίσουμε, όπως οφείλαμε από το παρελθόν να αντιμετωπίσουμε, τέτοιου είδους κορυφαία ζητήματα, όπως είναι η κοινωνική ασφάλιση που αποτελεί λόγο ύπαρξης μιας κοινωνίας, λόγο οργάνωσης μιας κοινωνίας για να μπορεί να καλύπτει ανάγκες των πολιτών. Αυτή τη στιγμή, δεν έχουμε ούτε σύστημα ούτε κοινωνική ασφάλιση. Επομένως, το πρόβλημα δεν θα λυθεί με τη μεταφορά υπαλλήλων για να μπορέσουν να ανταποκριθούν, γιατί ακόμη και έτσι δεν θα ανταποκριθούν. Και δεν είναι, επίσης, το ζήτημα εάν υπάρχουν τα χρήματα, για να καταβληθούν αυτές οι συντάξεις. Αυτό είναι ένα θέμα το οποίο πολύ εύκολα αντιμετωπίζεται με μία αληθινή, με μία ειλικρινή στάση όλων μας στις πραγματικές ανάγκες. Ο ασφαλισμένος δεν έχει πρόβλημα να πάρει μια προσωρινή σύνταξη για κάποιο μικρό χρονικό διάστημα. Έχει πρόβλημα στο να μην πάρει καθόλου σύνταξη, περιμένοντας τρία ή τέσσερα χρόνια, πράγμα που συμβαίνει τώρα ή λαμβάνοντας μια προσωρινή σύνταξη για τέσσερα και πέντε χρόνια, πράγμα που συμβαίνει τώρα. Επομένως, η ακριβής αποτίμηση των δυνατοτήτων της χώρας και η δίκαιη κατανομή των παροχών σε όλους είναι κάτι στο οποίο ο ελληνικός λαός θα συμφωνήσει να υπάρξει, αρκεί να γίνεται με όρους δικαιοσύνης και χωρίς προβαδίσματα στη βάση πελατειακών σχέσεων υπέρ κάποιων και σε βάρος άλλων.
Ευχαριστούμε τον κύριο Υφυπουργό. Κύριε Παπαχριστόπουλε, έχετε το λόγο για τη δευτερολογία σας.
Είναι ειλικρινής η απάντηση του Υπουργού. Είμαι ένας άνθρωπος, που ξέρετε πολύ καλά ότι αγωνίζομαι για την ασφαλιστική μεταρρύθμιση. Πιστεύω μάλιστα ότι κάτω από τις συνθήκες που γίνεται είναι μια ηρωική προσπάθεια. Χρόνια η Αριστερά ζητά ένα ταμείο - δεν το συζητάμε αυτό - που θα εξοικονομήσει και χρόνο και υπαλλήλους κ.λπ.. Ωστόσο, θέλω να σας ρωτήσω και να δεσμευθείτε για το εξής, κύριε Υπουργέ: Αυτή η μεταβατική περίοδος, μέχρι την εφαρμογή, πόσο θα διαρκέσει; Ξέρετε, είναι πολύ σημαντικό για κάποιους, ειδικά για τις ακραίες περιπτώσεις. Σας λέω, για παράδειγμα, για το ΤΣΑΥ, για το δικό μου ταμείο, χωρίς να θέλω να ευλογήσω τα γένια μου, όπου η αναμονή είναι τριάντα τρεις μήνες. Μέχρι να εφαρμοστεί - και συμφωνώ μαζί σας και είμαι δίπλα σας - σ' αυτή τη μεταβατική περίοδο, υπάρχει περίπτωση να γίνει έστω κάτι λιγότερο για τις ακραίες περιπτώσεις ανθρώπων, που έχουν υποβάλει τα χαρτιά τους το 2012, κύριε Υπουργέ, και αυτή τη στιγμή είναι σε αναμονή για να πάρουν σύνταξη; Κατά τα άλλα, με καλύπτει η απάντησή σας. Δεν κάνω την ερώτηση - ξαναλέω - για αντιπολιτευτικούς λόγους. Το πιστεύω και ήθελα να το ακούσω. Και μια τελευταία ερώτηση. ‘Οταν περάσει το ασφαλιστικό, το ΦΕΚ θα έχει ισχύ από την ημερομηνία ή αναδρομική ισχύ από 1ης Ιανουαρίου του 2016; Αν θέλετε, μου το απαντάτε και αυτό. Ευχαριστώ.
Ευχαριστούμε, κύριε συνάδελφε. Πριν απαντήσετε, ο κ. Θεωνάς, επειδή έχει περάσει από αυτό το πόστο…
Τεράστια εμπειρία.
Ναι, κατά παρέκκλιση θα του δώσουμε τον λόγο.
Δεν πειράζει, είναι θέμα ουσίας. Με μεγάλη μας χαρά.
Ευχαριστώ πολύ, κύριε Πρόεδρε. Θέλω να πω μία ιδέα μόνο, που με απασχόλησε όσο χρονικό διάστημα - σύντομο βέβαια - ήμουν στη διοίκηση του ΙΚΑ. Αυτό που χρειάζεται ταυτόχρονα ή και παράλληλα με τη μεταρρύθμιση του ασφαλιστικού συστήματος, είναι η μηχανοργάνωση του ασφαλιστικού ιστορικού όλων των ασφαλισμένων του ΙΚΑ, ας πούμε από το 1980 και μετά, ώστε αυτόματα όλα τα στοιχεία να βρίσκονται επεξεργασμένα ηλεκτρονικά και να μην καταναλώνουν καθόλου χρόνο στο να υπολογιστούν οι συντάξεις και όλα τα άλλα θέματα που χρειάζεται να υπολογιστούν. Νομίζω ότι είναι ένα σπουδαίο έργο και πρέπει να γίνει. Εγώ το είχα χρεώσει στον εαυτό μου, αλλά δεν έμεινα πολύ καιρό για να μπορέσω να το προωθήσω. Ευχαριστώ πολύ, κύριε Πρόεδρε.
Δεν το έκανε ο Νεκτάριος με τον Κόκκαλη επί Σημίτη.
Ευχαριστούμε πολύ, κύριε Θεωνά. Ο κύριος Υπουργός έχει τον λόγο.
Ευχαριστώ, κύριε Πρόεδρε. Κύριε Παπαχριστόπουλε και κύριοι Βουλευτές, έχουμε προχωρήσει σε πολύ χρονικό διάστημα σε ένα τιτάνιο άλμα. Έχουμε ήδη προετοιμάσει, σε πολύ μεγάλο βαθμό, εφαρμογές που προχωρούν. Πιστεύω ότι μέσα στον Μάρτιο θα είμαστε στην ευχάριστη θέση να ανακοινώσουμε εφαρμογές, που κατά πρώτον θα εφαρμοστούν στον Οργανισμό Ασφάλισης Ελεύθερων Επαγγελματιών, διότι είχα την τύχη ως διοικητής του ΟΑΕΕ εκεί να προχωρήσω στη μικρή θητεία μου των τεσσάρων - πέντε μηνών ένα έργο, το οποίο θα αποτελέσει υπόδειγμα για όλους τους φορείς κοινωνικής ασφάλισης, όπου κάθε ασφαλισμένος θα βλέπει συνολικά τα πάντα γύρω από τη δική του περίπτωση ασφάλισης. Τα πάντα. Να πληρώσει ακόμη και τις ασφαλιστικές του εισφορές και μια σειρά θέματα, τα οποία καθιστούν δυνατή την καταβολή εισφορών, χωρίς να γίνεται οφειλέτης κάποιος με το ζόρι, διότι όπως ξέρετε, ακόμη και αν έλειπε ένα ευρώ, κατά την καταβολή της εισφοράς από τον ασφαλισμένο, έχανε την ενημερότητά του. Αυτά είναι απίθανα πράγματα να συμβαίνουν και συμβαίνουν. Οφείλεται πράγματι σε αυτό που και εσείς επισημάνατε και ο πρώην διοικητής του ΙΚΑ και τώρα Βουλευτής του ΣΥΡΙΖΑ, ο κ. Θεωνάς είπε, δηλαδή ότι στη σημερινή τεχνολογική επανάσταση - που τουλάχιστον στο επίπεδο της μηχανογράφησης της πληροφορικής δίνει λύσεις σε αυτά τα θέματα - τόσα χρόνια η χώρα παραμένει στη λογική της Ψωροκώσταινας, αντί να αντιμετωπίσει με έναν πολύ απλό τρόπο τα προβλήματα αυτά. Αυτά οργανώνουμε. Αυτό είναι η κοινωνική ασφάλιση. Το ζήτημα των χρημάτων θα είναι η ολιγότερο δαπανηρή κοινωνική επένδυση για την τύχη της χώρας σε αυτό που κάνουμε. Αυτή η μεταρρύθμιση θα μείνει πραγματικά στην ιστορία ως μία επαναστατική τομή με το λιγότερο κόστος και τη μεγαλύτερη δυνατή κοινωνική ωφέλεια. Και οφείλουμε να το κάνουμε και θα το κάνουμε και θα αποδειχθεί αυτό, διότι είναι δική μας η υποχρέωση, υποχρέωση της Κυβέρνησης ΣΥΡΙΖΑ - Ανεξαρτήτων Ελλήνων, να δείξει ότι υπάρχει και άλλος τρόπος να ζήσει αυτή η χώρα. Και αν δεν τα καταφέρνουμε καλά στο να εξοικονομήσουμε χρήματα, για να κάνουμε πλουσιότερη τη ζωή των ανθρώπων, διότι αυτό εξαρτάται από μία σειρά παράγοντες και εξωγενείς και έξω από τη δική μας πρόθεση, αυτό που θα καταφέρουμε και είναι δικό μας ολότελα, είναι να οργανώσουμε με τρόπο φιλικό για τον πολίτη, με έναν τρόπο που πραγματικά εξυπηρετεί τον πολίτη, ένα σύστημα το οποίο θα λειτουργεί με έναν τρόπο ηλεκτρονικής εξυπηρέτησης, χωρίς να χρειάζεται να πηγαίνει καν ο ασφαλισμένος στους χώρους όπου βρίσκονται οι φορείς κοινωνικής ασφάλισης. Έχουμε τεράστιο έλλειμμα σε προσωπικό - το 1/3 των υπαλλήλων από το ΙΚΑ τα τέσσερα τελευταία χρόνια έχει φύγει, είναι περίπου τρεισήμισι χιλιάδες άνθρωποι από το ΙΚΑ που αποχώρησαν χωρίς να συμπληρωθεί το κενό που δημιουργήθηκε - και έχουμε ένα τεράστιο πρόβλημα αναμονής στην εξυπηρέτηση των ανθρώπων στη σύνταξη, που πραγματικά πολλοί από αυτούς αδοκήτως τελειώνουν τη ζωή τους πριν καλά - καλά έρθει η στιγμή να πάρουν σύνταξη. Θα το λύσουμε αυτό το πρόβλημα. Ήδη αντιμετωπίζουμε με μεγάλη ευαισθησία περιπτώσεις, όπου κάποιοι για λόγους κοινωνικών αναγκών πρέπει να έχουν την εξυπηρέτηση που οφείλουμε να παρέχουμε, όπως άτομα με ιδιαίτερες ανάγκες, με επείγουσες ανάγκες. Από πίεση σοβαρή των δικών τους αναγκών πρέπει να έχουν την κατά προτεραιότητα εξυπηρέτηση και σε καμμία περίπτωση να μην υπάρχει η εξυπηρέτηση που υπήρχε σε ορισμένες περιπτώσεις, όπου για άλλους λόγους να προηγούνται κάποιοι, ενώ δεν θα είχαν αυτό το δικαίωμα. Τελειώνει και αυτό και κυρίως ολοκληρωτικά τελειώνει με το σύστημα που εισάγουμε. Περιμένω και κάνω ξανά έκκληση με αφορμή αυτή την ερώτηση, επειδή είναι κορυφαίο θέμα για τη χώρα, επιτέλους με υπευθυνότητα οι πολιτικές δυνάμεις να στηριχθούν πάνω στο σχέδιο που έχουμε εισάγει, να το διορθώσουν, αν επιδέχεται διορθώσεις και όπου επιδέχεται διορθώσεις, αλλά να το υιοθετήσουν ως εθνικό σκοπό. Είναι υποχρέωση και δεν μπορούμε σε αυτές τις συνθήκες να βλέπουμε ακόμα πολιτικές δυνάμεις να πυροδοτούν εντάσεις και να ναρκοθετούν την προσπάθεια της χώρας, όπως εμείς την εκφράζουμε. Αν έχουν κάτι άλλο να πουν, ας το πουν. Εμείς είμαστε έτοιμοι και πολύ γρήγορα θα ολοκληρώσουμε και τη νομοτεχνική επεξεργασία του νομοσχεδίου μας. Καλούμε τους επιστημονικούς φορείς να προσέλθουν και αυτοί να ολοκληρώσουμε τη συμφωνία στο εθνικό πεδίο, για να αντιμετωπίσουμε με επιτυχία και τον διαπραγματευτικό αγώνα με τους δανειστές. Εδώ υπάρχει υποχρέωση προς όλους και πρέπει επιτέλους να ανταποκριθούν.
Ευχαριστούμε τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλο. Η πρώτη με αριθμό 595/29-2-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μίσθωση ελικοπτέρων δασοπυρόσβεσης, δεν θα συζητηθεί λόγω κωλύματος του κυρίου Υπουργού. Η δεύτερη με αριθμό 599/1-3-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα Ελληνικά Αμυντικά Συστήματα (ΕΑΣ), δεν θα συζητηθεί λόγω κωλύματος του κυρίου Υπουργού. Η τρίτη με αριθμό 609/1-3-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση συνδικαλίστριας εργαζομένης στην αλυσίδα καταστημάτων επιχείρησης καφέ «MIKEL - COFFEE COMPANY» στη Δράμα, δεν θα συζητηθεί λόγω κωλύματος του κυρίου Υπουργού. Θα συζητηθεί η τέταρτη με αριθμό 604/1-3-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την παράταση ή μη του μέτρου της απόσυρσης των αυτοκινήτων. Θα απαντήσει ο Αναπληρωτής Υπουργός κ. Τρύφων Αλεξιάδης. Κύριε Καμμένε, έχετε τον λόγο για δύο λεπτά να αναπτύξετε την ερώτησή σας.
Ευχαριστώ πολύ, κύριε Πρόεδρε. Καλημέρα, κύριε Υπουργέ. Τα ξαναλέμε για άλλη μία φορά. Ο κοινοβουλευτικός έλεγχος φέρνει και κάποια νέα. Ερχόμαστε σήμερα να συζητήσουμε το ζήτημα της απόσυρσης των αυτοκινήτων. Οι ερωτήσεις είναι σαφείς. Δεν θα θέλαμε και θα πρέπει η Κυβέρνηση αυτή να μην αποσύρει το μέτρο της απόσυρσης. Το μέτρο της απόσυρσης των αυτοκινήτων, είναι ένα μέτρο το οποίο έχει βοηθήσει πάρα πολύ την ελληνική οικονομία, την αγορά αυτοκινήτου, τους εμπόρους αυτοκινήτων, πάρα πολλά παράπλευρα επαγγέλματα. Υπάρχει ένα πρόβλημα, διότι το μέτρο έχει λήξει τέλη του 2015. Υπάρχουν προβλήματα στα τελωνεία με αυτοκίνητα που έχουν παραμείνει εκεί πέρα. Οι πληροφορίες λένε για δύο έως έξι χιλιάδες αυτοκίνητα, τα οποία είναι εγκλωβισμένα και περιμένουν την παράταση του μέτρου της απόσυρσης. Συγχρόνως, όπως γνωρίζετε και εσείς πολύ καλά οικονομικά και εγώ και οι άλλοι συνάδελφοι την κοινή λογική των οικονομικών και της οικονομίας, τα έξοδα τρέχουν στις επιχειρήσεις, οι μισθοδοσίες, τα ρεύματα, τα τέλη, τα δάνεια. Θα πρέπει, λοιπόν, να μην παγώσει το μέτρο της απόσυρσης. Θα θέλαμε μία ενημέρωση από εσάς. Όταν δευτερολογήσω, θα πω κάποια άλλα πράγματα και θα βασιστώ πάνω στην απάντησή σας. Ερωτάσθε, κύριε Υπουργέ: Ποια είναι η επίσημη θέση του Υπουργείου Οικονομικών, σχετικά με την παράταση ή μη της απόσυρσης αυτοκινήτων; Αληθεύει ότι το Υπουργείο Οικονομικών είναι θετικό σε μια ακόμα παράταση σχετικής διάταξης, εν τούτοις οι δανειστές εκφράζουν αντιρρήσεις για την αποτελεσματικότητα και την ακεραιότητα του μέτρου; Τέλος, πότε αναμένεται να δοθεί μια οριστική απάντηση για το συγκεκριμένο θέμα προκειμένου να γνωρίζουν οι συμπολίτες μας αν μπορούν να αποσύρουν το αυτοκίνητό τους και να ξεμπλοκάρει η διαδικασία που τους κρατά διστακτικούς στην αγορά ενός νέου αυτοκινήτου; Ευχαριστώ πολύ.
Ευχαριστούμε τον κ. Καμμένο. Τον λόγο έχει ο Αναπληρωτής Υπουργός Οικονομικών, κ. Τρύφων Αλεξιάδης, για να απαντήσει στην επίκαιρη ερώτηση του Βουλευτή.
Κύριε Πρόεδρε, κύριε Βουλευτά, θέτετε ένα πολύ σοβαρό θέμα, που απασχολεί ένα μεγάλο τομέα της οικονομίας μας. Απασχολεί και τον κλάδο της εμπορίας των αυτοκινήτων και τον κλάδο των ασφαλιστικών εταιριών και τον κλάδο των επισκευών των αυτοκινήτων και τους ίδιους τους πολίτες. Απασχολεί και εμάς στο Υπουργείο Οικονομικών, γιατί όταν δεν έχουμε πωλήσεις αυτοκινήτων, δεν έχουμε και έσοδα. Διότι ένα μεγάλο τμήμα της τιμής πώλησης κάθε αυτοκινήτου - καλώς ή κακώς - επιβαρύνεται με φορολογικές υποχρεώσεις. Όμως, όταν δεν υπάρχουν πωλήσεις, δεν έχουμε έσοδα. Μας απασχολεί πάρα πολύ αυτό. Λέω, λοιπόν, με σαφήνεια, ότι νομίζω πως σε αυτόν τον τομέα έχει τελειώσει η ιστορία της διαπραγμάτευσης και πολύ σύντομα θα φέρουμε σχετική διάταξη στη Βουλή, με την οποία θα λύνουμε αυτό το πρόβλημα. Δεν μπορώ αυτή τη στιγμή να δεσμευτώ για το χρονικό διάστημα και τη χρονική στιγμή, αλλά θα λυθεί αυτό το πρόβλημα. Διότι δεν μπορεί να συνεχιστεί αυτή η κατάσταση. Σίγουρα υπάρχει μεγάλη καθυστέρηση. Υπάρχει μεγάλη καθυστέρηση όχι μόνο σε αυτό. Υπάρχει και σε άλλα θέματα. Υπάρχει στις φορολογικές δηλώσεις και σε άλλα νομοσχέδια. Κάνουμε ό,τι μπορούμε και πιέζουμε τα πράγματα, ώστε να προχωρήσουν, αλλά είναι δεδομένο και το πλαίσιο το πολιτικό και το οικονομικό και τα θέματα της διαπραγμάτευσης. Σε ό,τι αφορά το θέμα της απόσυρσης, ήταν πραγματικά ένα μέτρο το οποίο ξεκίνησε από το 2011. Είναι ένα φορολογικό κίνητρο με μειωμένο τέλος ταξινόμησης για τα καινούρια αυτοκίνητα με συγκεκριμένες προϋποθέσεις, το οποίο δίνει τη δυνατότητα να αποσυρθούν από την κυκλοφορία αυτοκίνητα που είναι ρυπογόνα και παλιάς τεχνολογίας, να πάνε για καταστροφή και να αντικατασταθούν με νέα αυτοκίνητα. Είναι ένα μέτρο, λοιπόν, που έχει ένα συγκεκριμένο περιβαλλοντικό και οικολογικό περιεχόμενο, αλλά, βεβαίως, έχει και ένα σοβαρό οικονομικό περιεχόμενο και για τους πολίτες και για το Υπουργείο Οικονομικών. Το μέτρο αυτό εφαρμόστηκε, όπως ξέρετε, στα καινούρια επιβατηγά αυτοκίνητα μέχρι και δύο χιλιάδες κυβικά εκατοστά και στα καινούρια φορτηγά μέχρι και τρεισήμισι τόνους. Αυτός ήταν ο στόχος, γιατί αυτά αφορούν, κυρίως, τις χαμηλές και μεσαίες εισοδηματικές τάξεις και τα χαμηλά εισοδήματα. Τόνωσε βεβαίως σημαντικά την αγορά του αυτοκινήτου. Και εδώ λέω με σαφήνεια ότι έπρεπε αυτό το μέτρο να το έχουμε αντιμετωπίσει νομικά πριν λήξει καν η ημερομηνία. Δυστυχώς, από τα προβλήματα που ξέρετε ότι υπάρχουν, δεν μπόρεσε να αντιμετωπιστεί. Νομίζω ότι πολύ άμεσα θα έρθει η σχετική διάταξη και θα λύσει αυτό το πρόβλημα και ελπίζω το ίδιο και για όλα τα άλλα θέματα που έχουμε ανοιχτά στα φορολογικά ζητήματα.
Ευχαριστούμε τον κύριο Υπουργό. Κύριε Καμμένε, έχετε τον λόγο για τη δευτερολογία σας.
Ευχαριστώ πολύ, κύριε Υπουργέ. Νομίζω ότι αποτελεί θετική είδηση η έλευσή σας και η απάντησή σας στην ερώτησή μου και για την αγορά και για τους πολίτες και για τα άμεσα και τα έμμεσα έσοδα - αν θέλετε - της οικονομίας μας, όσον αφορά την απόσυρση των αυτοκινήτων. Αυτό το συγκεκριμένο μέτρο είναι ένα βασικό κίνητρο για την αύξηση του ΑΕΠ, από όποια πλευρά κι αν το δει κανείς. Θα ήθελα να πω κάποια στατιστικά για να γίνουν γνωστά και να καταγραφούν. Με βάση τα στοιχεία του Συνδέσμου Εισαγωγέων Αυτοκινήτων έως τα τέλη του 2015- από τον Φλεβάρη του 2010 που ξεκίνησε η απόσυρση - έχει οδηγήσει σε απομάκρυνση τετρακοσίων πενήντα χιλιάδων επιβατηγών αυτοκινήτων ελαφρού βάρους. Αυτό σημαίνει, όπως πολύ σωστά είπατε, ότι το οικολογικό αποτύπωμα είναι πάρα πολύ σημαντικό. Η ρύπανση έχει μειωθεί πάρα πολύ και πέρα από τα άμεσα οικονομικά οφέλη θα πρέπει πάντα να βλέπουμε και τα οφέλη προς το περιβάλλον. Όμως, ας μην ξεχνάμε ότι μέσα σε μία κοινωνία, η οποία έχει βασανιστεί τα τελευταία πέντε χρόνια από οικονομική στενότητα και ανεργία, το μέτρο θα πρέπει να συνεχιστεί. Πρέπει να συνεχίσετε να δίνετε το κίνητρο. Διότι το όφελος στο αυτοκίνητο μέχρι και δύο χιλιάδες κυβικά φτάνει στα 2.800 ευρώ ανά αυτοκίνητο. Βάζοντας τους φόρους υπεραξίας, τα τέλη κυκλοφορίας, τις ασφαλίσεις ή τους πρόσθετους φόρους του δημοσίου επάνω στο αυτοκίνητο, όταν εκτελωνίζεται, προκύπτει μία τεράστια αλυσίδα υπηρεσιών και εσόδων, την οποία το κράτος δεν έχει τη δυνατότητα και την πολυτέλεια όχι να χάσει αλλά ούτε να χάσει χρόνο για να ξεκινήσει άμεσα η υλοποίηση της. Διότι θα πρέπει πάντα να έχουμε στο μυαλό μας ότι χάνεται χρόνος. Κι αυτός ο χρόνος είναι χαμένες πωλήσεις, που δεν είναι εύκολο να αναπληρωθούν. Η αναπλήρωση των πωλήσεων, σε πολλούς από εμάς που γνωρίζουμε από την αγορά, είναι πολύ δύσκολο να συμβεί μετά το πρώτο τρίμηνο ή το πρώτο τετράμηνο του έτους. Διότι μπαίνουμε σε μια άλλη περίοδο μετά, την άνοιξη και το καλοκαίρι, που δεν αναπληρώνονται οι πωλήσεις. Άρα, τα έξοδα που έχουν τρέξει το πρώτο τρίμηνο - τετράμηνο στις εταιρείες και τα έσοδα που δεν έχουν έρθει στο ελληνικό δημόσιο είναι δύσκολο να αναπληρωθούν. Ας το κάνουμε το συντομότερο δυνατόν, για το όφελος και των πολιτών και της ελληνικής οικονομίας. Ευχαριστώ πολύ.
Ευχαριστούμε, κύριε Καμμένε. Τον λόγο έχει ο Υπουργός κ. Αλεξιάδης για να απαντήσει.
Ευχαριστώ, κύριε Πρόεδρε. Τα τεκμηριωμένα στοιχεία που καταθέσατε, κύριε Καμμένε, βοηθούν τη διαπραγμάτευση, η οποία ολοκληρώνεται σε αυτόν τον τομέα. Θέλω να επαναλάβω ότι άμεσα θα έρθει σχετική διάταξη και θα δώσει ανακούφιση και στους πολίτες και στις επιχειρήσεις και στα έσοδα του δημοσίου.
Ευχαριστούμε τον κύριο Υπουργό. Στη συνέχεια θα συζητηθεί η πέμπτη με αριθμό 601/1-3-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με το δημοσίευμα του περιοδικού «Επίκαιρα» με θέμα τη συμμετοχή Παπασταύρου στο Διοικητικό Συμβούλιο της νομίμου εταιρείας «MG Capital Advisors Α.Ε.» της κ. Μαρέβα Γκραμπόφσκι - Μητσοτάκη. Στην ερώτηση θα απαντήσει ο Αναπληρωτής Υπουργός κ. Τρύφων Αλεξιάδης. Κύριε Νικολόπουλε, έχετε τον λόγο για δύο λεπτά για να αναπτύξετε την ερώτησή σας.
Κύριε Πρόεδρε, κατ' αρχάς θα ήθελα να ευχηθώ, εκ μέρους όχι μόνο του Χριστιανοδημοκρατικού Κόμματος αλλά και όλων των Ελλήνων, η σημερινή σύσκεψη των πολιτικών Αρχηγών να φέρει καλά αποτελέσματα και να στείλει εκείνο το μήνυμα της εθνικής ενότητας, που οι καιροί και το μεγάλο ζήτημα απαιτούν και να μην αποτελέσει ένα καινούριο θέατρο φθηνών μικροκομματικών αντιπαραθέσεων. Προπάντων, οι τοποθετήσεις και κυρίως του Αρχηγού της Αξιωματικής Αντιπολίτευσης, να μην αποτελέσουν τη συνηγορία εκείνων που θέλουν αυτό το πρόβλημα να το αντιμετωπίσει, ενώ δεν μπορεί και δεν οφείλει, η δική μας η χώρα. Είναι όμως, πράγματι, εντυπωσιακό το γεγονός ότι οι τελευταίες πληροφορίες, αυτές που δημοσιεύονται, λένε ότι ο Αρχηγός της Αντιπολίτευσης θα αρνηθεί να δώσει τη δική του συναίνεση για ενδεχόμενο βέτο, αν θα χρειαστεί. Και είναι κανείς, όχι μόνο να απορεί αλλά και να αγωνιά και να ανησυχεί, σκεπτόμενος αν ήταν εκείνος τότε στη θέση του Κώστα Καραμανλή τι θα έκανε με το σχέδιο Ανάν ή τι θα έκανε για το όνομα της Μακεδονίας. Άλλωστε, η επιλογή του Νικολάου Γεωργιάδη, εκείνου που έλεγε ότι είναι μπούρδες η Μακεδονία, ως αρχηγού του προεκλογικού του αγώνα, μάλλον κακά μαντάτα φέρνει. Έρχομαι γρήγορα στην ερώτηση, κύριε Υπουργέ. Μίλησε για ξέφραγο αμπέλι ο κ. Μητσοτάκης. Πραγματικά, είναι ξέφραγο αμπέλι το Υπουργείο σας; Δεν έχετε εσείς πάρει χαμπάρι τι γίνεται; Μόνο εμάς που βγαίνουμε έξω ρωτάει ο κόσμος, αν υπάρχουν δύο μέτρα και δύο σταθμά; Μόνο σε εμάς ο κόσμος λέει «κόρακας κοράκου μάτι δεν βγάζει»; Δεν ξέρετε εσείς τίποτα για τις επιχειρηματικές δραστηριότητες, όπως έγιναν εξώφυλλο σε πολλά περιοδικά, όπως στα «Επίκαιρα», στο «Hot Doc», αλλά και στον ημερήσιο Τύπο; Πολύ δε περισσότερο, δεν ακούσατε για το γεγονός ότι δεν έχουν καταγραφεί στο πόθεν έσχες οι μεταβολές της συζύγου του κ. Μητσοτάκη; Η δικαιολογία που εδόθη την ξέρετε και γελάει το πανελλήνιο. Και σίγουρα γελάει κανείς σκεπτόμενος το πώς αντιδρούσαν οι ίδιοι πολιτικοί άνδρες στην περίπτωση άλλων συναδέλφων Βουλευτών, αλλά πολύ περισσότερο του τι προβλέπεται για όποιον δεν συμπληρώνει σωστά το πόθεν έσχες, προβάλλοντας τη δικαιολογία «δεν ζούσαμε μαζί, χωρίς να έχουμε πάρει διαζύγιο». Δηλαδή στη φορολογική του δήλωση τι έκανε; Γεννώνται, λοιπόν, τα ερωτήματα γιατί μόλις εχθές η κεντροδεξιά εφημερίδα «ΔΗΜΟΚΡΑΤΙΑ», κύριε Αλεξιάδη - και θα σας την καταθέσω - λέει ότι επίσης έκανε τα στραβά μάτια το ΣΔΟΕ του κ. Στασινόπουλου από την Καλαμάτα, του πρώην Γενικού Γραμματέα, για την υπόθεση του κ. Ψυχάρη. Και εγώ δεν διάβασα να έχετε διατάξει ΕΔΕ, έστω εσείς, και να πείτε «αυτός γιατί την κουκούλωνε;». Όπως επίσης, δεν έμαθα και δεν ήρθε ποτέ απάντηση παρά τον κοινοβουλευτικό έλεγχο που ασκήθηκε και για παρόμοιες περιπτώσεις εκείνης της περιόδου. Σήμερα, λοιπόν, τα ερωτήματα είναι πολύ καθαρά. Στο διάστημα, λοιπόν, του γάμου του, ο κ. Μητσοτάκης είχε δηλώσει ως όφειλε στο πόθεν έσχες του τα κέρδη, τις ζημιές της συγκεκριμένης εταιρείας καθ' όλα τα έτη της λειτουργίας από το 2007 και εντεύθεν; Εμφανίζεται η συγκεκριμένη εταιρεία στη δήλωση οικονομικών συμφερόντων του κ. Μητσοτάκη; Σχετίζεται η εταιρεία τους με την οικονομική δραστηριότητα του κ. Παπασταύρου, εξαιτίας της οποίας κατέβαλε το πρόστιμο των 3,3 εκατομμυρίων ευρώ; Έχουν ζητηθεί από το ΣΔΟΕ, από τη Γενική Γραμματεία Εσόδων και από τους οικονομικούς εισαγγελείς όλα αυτά τα σχετικά, εκτός του πόθεν έσχες των ετών 2007-2012, το διάστημα δηλαδή που στο διοικητικό συμβούλιο της εταιρείας ήταν ο εμπλεκόμενος και ελεγχόμενος για τη λίστα Λαγκάρντ κ. Σταύρος Παπασταύρου; Εάν όχι, θα ζητηθούν; Για να μην μας λέτε ότι δεν τα ακούσατε, ότι δεν διαβάσατε, ότι είχατε πολύ δουλειά. Έχουν ζητηθεί από το ΣΔΟΕ και τη Γενική Γραμματεία Εσόδων όλοι οι ισολογισμοί και οι συμβάσεις του δημοσίου για έργα που ενδεχομένως είχε αναλάβει η εν λόγω εταιρεία και με ποιο καθεστώς; Εάν όχι, θα ζητηθούν; Και κατά τη διάρκεια της προηγούμενης κυβέρνησης που ήταν Υπουργός ο κ. Μητσοτάκης και ο κ. Παπασταύρου σύμβουλος του Πρωθυπουργού, η εν λόγω εταιρεία συμμετείχε σε διαγωνισμούς του δημοσίου; Και αν ναι, ποια έργα ανέλαβε; Τέλος, οι αυξήσεις του μετοχικού κεφαλαίου, όπως αυτές προκύπτουν από το μετοχολόγιο, έγιναν με ίδια κεφάλαια; Και αν ναι, οι αρμόδιες ελεγκτικές και δικαστικές αρχές διερεύνησαν αν αυτές εμφανίζονται στο πόθεν έσχες του κ. Μητσοτάκη; Τελικά έχει ελεγχθεί αυτή η εταιρεία από την αρμόδια ΦΑΕ όλα αυτά τα χρόνια; Και τέλος, πείτε μας αν είχατε χρόνο να εξετάσετε τα δημοσιευθέντα Φύλλα Εφημερίδος της Κυβερνήσεως στον Τύπο και στα περιοδικά που σας ανέφερα, αν ήταν έγκυρα ή όχι.
Ευχαριστούμε, κύριε Νικολόπουλε. Αφού ήταν τόσο μεγάλη η ερώτηση, τι θέλατε τα δύο πρώτα λεπτά και τα καταναλώσατε σε αλλότρια πράγματα; Τέλος πάντων. Κύριε Υπουργέ, έχετε τον λόγο.
Θα προσπαθήσω, κύριε Πρόεδρε και κύριε Βουλευτά, μέσα στο σύντομο χρόνο να απαντήσω στα εννιά ερωτήματα - εφτά παραπάνω από ό,τι προβλέπει το άρθρο 129 του Κανονισμού της Βουλής για τις επίκαιρες, που ορίζει ότι πρέπει να είναι μόνο δύο - αλλά θα προσπαθήσω, γιατί με το χειμαρρώδη πολιτικό και γραπτό σας λόγο, έχετε βάλει πάρα πολλά θέματα. Πρώτα από όλα μια παρατήρηση, για να μη μείνει οτιδήποτε να αιωρείται σε αυτή την Αίθουσα. Το Υπουργείο Οικονομικών δεν είναι ξέφραγο αμπέλι. Το Υπουργείο Οικονομικών είναι μια υπηρεσία που έχει προβλήματα, έχει ελλείψεις, αλλά δεν είναι ξέφραγο αμπέλι και δεν είναι κι ένα περιβόλι το οποίο κάποιοι θα τρυγούν για να έχουν δικά τους οφέλη. Το Υπουργείο Οικονομικών έχει μοναδικό στόχο να ενισχύει τα δημόσια έσοδα και να κάνει αγώνα για να υπάρχει φορολογική δικαιοσύνη. Οι παθογένειες που υπήρχαν τις προηγούμενες περιόδους, όπου κάποιοι προσπαθούσαν να χρησιμοποιήσουν τις φορολογικές και ελεγκτικές υπηρεσίες είτε για να ενισχύσουν δικούς τους πολιτικούς φίλους είτε για να καλύψουν άλλους είτε για να διώξουν πολιτικούς αντιπάλους, τελείωσαν και τελείωσαν με τον πιο σαφή τρόπο, με το ν.4336, όπου ψήφισε η ελληνική Βουλή και αναφέρει ότι στο Υπουργείο Οικονομικών είχαμε δυστυχώς ένα παρελθόν πολιτικών παρεμβάσεων. Αυτά τελειώσανε. Δεν γίνεται καμμία πολιτική παρέμβαση για να ωφεληθεί ή να τιμωρηθεί ή να στοχοποιηθεί ο οποιοσδήποτε. Σαφέστατα πράγματα. Σε ό,τι αφορά τώρα τα πάρα πολλά ερωτήματά σας. Στο πρώτο ερώτημα υπάρχει αναρμοδιότητα σε εμάς. Να ξεκαθαρίσουμε ότι το θέμα της δήλωσης πόθεν έσχες είναι αρμοδιότητα της αρμόδιας επιτροπής της Βουλής. Δεν έχει δυνατότητα το Υπουργείο Οικονομικών να ελέγξει από μόνο του, εκτός κι αν ζητηθεί. Και, βεβαίως, αν ζητηθεί, εκεί θα συνδράμουμε και θα διαθέσουμε ελεγκτικό προσωπικό.
Εδώ υπάρχει καταγγελία, όμως, και πρέπει να ελεγχθεί.
Θα σας πω. Σε ό,τι αφορά την Αρχή Καταπολέμησης Νομιμοποίησης Εσόδων, θα καταθέσω όλα τα σχετικά έγγραφα και είναι πάρα πολλά, όπου έχουμε ενημέρωση για τον κ. Παπασταύρου ότι έχει υποβάλει πόθεν έσχες κατά τα έτη 2012 και 2104, λόγω του ότι ανήκε στην κατηγορία «ειδικών θέσεων». Ως προς το πέμπτο ερώτημα, για τις συμβάσεις, το Υπουργείο Οικονομικών έχει στοιχεία μόνο για τις δικές του συμβάσεις και σύμφωνα με το σχετικό σημείωμα, που θα σας καταθέσουμε, δεν υπάρχει σύμβαση με τη συγκεκριμένη εταιρεία. Σε ό,τι αφορά το θέμα του ΦΕΚ, που αναφέρετε, είναι το μόνο ζήτημα στο οποίο μπορώ να αναφερθώ, διότι εμείς δεσμευόμαστε και τιμούμε το φορολογικό απόρρητο. Δεν ακολουθούμε καταστάσεις προκατόχων μας, οι οποίοι διέρρεαν στοιχεία φορολογικού απορρήτου για να πλήξουν πολιτικούς αντιπάλους. Αυτά τελειώσανε για μας. Σε ό,τι αφορά, όμως, το ΦΕΚ, είναι δημόσιο έγγραφο και θα το καταθέσω κι αυτό στα Πρακτικά. Σε αυτό υπάρχουν τα συγκεκριμένα ονόματα, χωρίς καμμία διάθεση στοχοποίησης, επειδή είναι δημόσιο έγγραφο, γι' αυτό και απαντούμε σε αυτό. Ως προς το ένατο ερώτημα έχουμε αναρμοδιότητα. Σε ό,τι αφορά το θέμα της εισαγγελικής παραγγελίας, σας καταθέτουμε και την απάντηση της Αρχής Καταπολέμησης της Νομιμοποίησης Εσόδων, από όπου, όπως είπα, προκύπτει το θέμα του πόθεν έσχες. Θα σας καταθέσουμε έγγραφο του Οικονομικού Εισαγγελέα, από το οποίο προκύπτει ότι δεν έχει σχηματιστεί δικογραφία γι' αυτό το ζήτημα και, επίσης, το έγγραφο του ΣΔΟΕ, το οποίο λέει σαφέστατα ότι δεν έχει πάει στο ΣΔΟΕ φάκελος σχετικά με τα αναφερόμενα στο πρώτο ερώτημα. Δεν έχει διαβιβαστεί, δηλαδή, φάκελος τέτοιος στο ΣΔΟΕ από κάποια υπηρεσία. Σε ό,τι αφορά την εισαγγελική παραγγελία για την υπόθεση της λεγόμενης λίστας Λαγκάρντ περιγράφει σαφέστατα το τι έχει γίνει. Κλείνοντας την πρωτομιλία, θέλω να πω με σαφήνεια, ότι εμείς για να κάνουμε έναν έλεγχο σαν Υπουργείο Οικονομικών πρέπει ή να δοθεί εισαγγελική παραγγελία ή η υπόθεση την οποία πρέπει να ελέγξουμε, να έχει συγκεκριμένα κριτήρια, με τα οποία να βγαίνει για έλεγχο αυτή η υπόθεση ή να έχει γίνει κάποια παράβαση ή να έχουμε κάποια καταγγελία. Με αυτούς τους κανόνες κινούμαστε και είναι πολύ θετικό ότι, το πού θα γίνει έλεγχος, δεν είναι απόφαση του Τσακαλώτου ή του Αλεξιάδη ή του όποιου είναι σ' αυτήν τη θέση, αλλά είναι υπόθεση των υπηρεσιών με συγκεκριμένα, ενιαία, μετρήσιμα και διαφανή κριτήρια.
Κύριε Νικολόπουλε, έχετε τον λόγο για τη δευτερολογία σας.
Κύριε Υπουργέ, όσοι μας ακούν και όσοι θα μας ακούσουν - γιατί θα προβληθεί η δικιά σας η απάντηση και θα σταλεί σε όλους εκείνους που δίνουν τη μορφή της καταγγελίας στα ερωτήματά τους - περιμένουν την απάντησή σας. Λέω ότι θα ενισχύσετε εκείνους που λένε ότι μάλλον θέλετε όμηρο τον κ. Μητσοτάκη, για να ζητήσετε εσείς να κινηθούν οι έλεγχοι, όταν θα είναι ο καιρός κατάλληλος, για να περιφέρετε την πολιτική «λιμοταριά» του από πλατεία εις πλατεία. Όμως, δεν θα σας κάνουμε αυτό το χατίρι. Τα Πρακτικά τα σημερινά, αφού για εσάς δεν είναι καταγγελία, θα τα στείλουμε εμείς στο ΣΔΟΕ. Το ΣΔΟΕ, δηλαδή, θεωρεί μια ανώνυμη καταγγελία όποιου πολίτη αρκετή για να ξεκινήσει έλεγχο και ο Υπουργός μας είπε: «Κοιτάξτε, εμείς δεν το κάνουμε αυτό, γιατί εμείς είμαστε καλά παιδιά. Ας λέτε ότι θέλετε. Εμείς δεν ξέρουμε. Αυτά που λέτε, ναι, μπορεί να ισχύουν, μπορεί να μην ισχύουν, αλλά κανένας δεν έκανε τίποτα». Τι διαφορετικό κάνει, δηλαδή, σήμερα το ΣΔΟΕ από το ΣΔΟΕ του Στασινόπουλου; Απολύτως τίποτα! Με την ευκαιρία, λοιπόν, γιατί θα επανέλθουμε, όπως αντιλαμβάνεστε, δεν μας πτοούν τα του κ. Ψυχάρη στο «Βήμα της Κυριακής» ότι εξαιτίας του κοινοβουλευτικού ελέγχου θα κάτσει στο σκαμνί ή τα του κυρίου Αλαφούζου πάλι εξαιτίας του κοινοβουλευτικού ελέγχου για το «SEVEN X» ούτε καν του κ. Μιωνή, που δεν πήραμε ακόμα απάντηση. Αν είστε σε θέση να μας απαντήσετε, μιλάει για μια δανειακή σύμβαση ο κ. Παπασταύρου με τον κ. Μιωνή. Έχουν κατατεθεί αυτά στις οικίες ΔΟΥ; Δεν πήραμε απάντηση, επίσης, για τη γνωστή ιστορία με το λαθρεμπόριο των πετρελαίων, κύριε Υπουργέ. Κλείνοντας, λοιπόν, θέλω να σας πω ότι - και αν δεν το ξέρετε, δεχτείτε το ως καταγγελία - γράφει το «Hot Doc» και άλλα ηλεκτρονικά δημοσιογραφικά sites ότι ο κ. Μητσοτάκης και η κ. Γκραμπόφσκι εμφανίζονται, σύμφωνα με έγγραφα που αποκαλύπτουν, να χρησιμοποιούν τον ίδιο ΑΦΜ, κάτι το οποίο προφανώς λένε - κι εσείς θα το ξέρετε, γιατί είστε της δουλειάς - ότι είναι παράνομο. Εδώ θα επιβληθούν κυρώσεις, πρόστιμα, όπως θα κάνατε για τον κάθε πολίτη; Ούτε αυτά τα μάθατε στο Υπουργείο; Κανένας δεν σας τα είπε; Θα εξετάσετε αυτό το τέχνασμα να μπαινοβγαίνει κάποιος και μία να λέει «είμαι σε διάσταση», την άλλη να λέει άλλα επιχειρήματα, ότι μπορεί να είναι ένας αποτελεσματικός τρόπος για να αποκρύπτει κάποιος παράνομα περιουσιακά στοιχεία; Μήπως ισχύει κάτι τέτοιο σ' αυτή την περίπτωση; Μήπως έχουμε απόκρυψη περιουσιακών στοιχείων; Αυτά δεν πρέπει να διερευνηθούν; Εγώ δεν είπα ότι είναι έτσι. Θα εξετάσετε, τέλος, το ενδεχόμενο που αποκαλύπτουν τα περιοδικά, ότι η οικογένεια Κυριάκου Μητσοτάκη γειτνίασε με τον πυρήνα των πρωταγωνιστών του σκανδάλου «SIEMENS», αγοράζοντας γειτονικά οικόπεδα και χρησιμοποιώντας τον ίδιο συμβολαιογράφο ή εάν αυτή η γειτνίαση είναι απλά και μόνο γεωγραφική;
Ευχαριστούμε. Τον λόγο έχει ο Υπουργός, για να κλείσει η ερώτηση.
Κύριε Βουλευτά, να με κατηγορήσετε για καθυστερήσεις, για ανικανότητα, για άγνοια, θα το δεχθώ. Αλλά, να υπάρχει κατηγορία για συγκάλυψη, «ούτε τρίχα», πώς το λένε;
Και δεν έχετε και πολλές!
Δεν φυτρώνει τίποτα πάνω στο ηφαίστειο, γι' αυτό παρηγορούμαστε! Πρέπει, όμως, να ξεκαθαρίσουμε ότι δεν υπάρχει περίπτωση να συγκαλύψουμε τίποτα. Είναι σαφέστατο αυτό. Ίσα ίσα, έχουμε πάρα πολλά θέματα να διερευνήσουμε στο Υπουργείο Οικονομικών. Σε ό,τι αφορά εμένα προσωπικά, στην πρώτη μου ομιλία στη Βουλή, στις προγραμματικές δηλώσεις, είχα πει - και αυτό δεν έχει μείνει στο αρχείο απλά, είναι κάτι το οποίο προχωράει - ότι πρέπει να προταχθούν για έλεγχο οι υποθέσεις του Υπουργείου Οικονομικών, για τις οποίες έχει εκδοθεί εντολή φορολογικού ελέγχου ή έχει εκδοθεί εισαγγελική παραγγελία και εμπλέκονται πολιτικά πρόσωπα και μέσα μαζικής ενημέρωσης. Για ποιο λόγο το είπα αυτό; Διότι δεν πρέπει να αιωρείται πάνω από τον πολιτικό κόσμο ή πάνω από τα μέσα μαζικής ενημέρωσης οποιαδήποτε γκρίζα ζώνη. Και δεν πρέπει ο οποιοσδήποτε Αλεξιάδης σήμερα ή αύριο να εκβιάζει, να πιέζει ή να εξασφαλίζει κάποια πράγματα με τον όποιο φορολογικό έλεγχο είναι σε εξέλιξη. Πρέπει να τελειώσουν αυτά!
Γι' αυτό ακριβώς έκανα και εγώ την ερώτηση.
Και εδώ είναι απαράδεκτο το ότι υπάρχουν τέτοιες εντολές ελέγχου από το 2012 και παραμένουν στα αρχεία κάποιων υπηρεσιών. Και σε αυτά να αναμένετε και εξελίξεις γι' αυτά τα ζητήματα. Δεν υπάρχει περίπτωση. Σε ό,τι αφορά στα θέματα της ερώτησής σας, εγώ απάντησα στα θέματα της ερώτησής σας. Τώρα, εάν εσείς στην ερώτησή σας μου βάζετε και νέα δημοσιεύματα και νέα στοιχεία, αυτά είναι για διερεύνηση από τις αρμόδιες υπηρεσίες. Δεν μπορούμε να εμπλέξουμε παλαιές φορολογικές υποθέσεις με νέες καταγγελίες. Το κάθε ένα έχει τη δική του σκοπιμότητα. Όμως, πρέπει να ξέρετε - σας το ξαναλέω και το διαβεβαιώνω με τον πιο κατηγορηματικό τρόπο - ότι δεν θα χρησιμοποιήσουμε τις φορολογικές υπηρεσίες και γενικά το δημόσιο για πολιτική εκμετάλλευση, όπως έκαναν άλλοι, ούτε για να ευνοήσουμε κάποιους ούτε για να στοχοποιήσουμε και να διώξουμε άλλους. Το δημόσιο θα λειτουργήσει κανονικά. Η φορολογική δικαιοσύνη θα λειτουργήσει κανονικά. Δεν υπάρχει περίπτωση κανένας να γλιτώσει. Σε ό,τι αφορά στα θέματα των δανείων. Δεν ξέρω τι ακριβώς είχε γίνει με αυτό το δάνειο, αλλά όταν κάποιος πολίτης δίνει δάνειο σε κάποιον άλλον υπάρχουν οι σχετικές υποχρεώσεις και η αποπληρωμή του δανείου - για να πηγαίνουμε και σε προηγούμενα πολιτικά χρόνια, γιατί έχει ξεχαστεί αυτό - αποτελεί τεκμήριο για τον φορολογούμενο. Δηλαδή, εάν πάρω ένα δάνειο από εσάς, θα πρέπει όταν επιστρέφω τις δόσεις σε εσάς, να δικαιολογώ τα εισοδήματα αυτά. Αυτά όμως είναι πράγματα τα οποία ξέρουμε και θα τα παρακολουθούμε τα επόμενα χρόνια.
Πρόκειται για 3,3 εκατομμύρια!
Αυτό αποδεικνύει ότι σε αυτήν τη χώρα δεν έχουν καταστραφεί τα πάντα. Υπάρχει πλούτος και κάποιος μπορεί να πληρώνει τις φορολογικές του υποχρεώσεις πολύ εύκολα. Να είστε σίγουρος, όμως, κύριε Νικολόπουλε, ότι και στις φορολογικές υποθέσεις που υπάρχουν στο Υπουργείο Οικονομικών και σε άλλες που ανοίγουν διαρκώς, όχι μόνο συγκάλυψη δεν θα έχουμε, αλλά θα κάνουμε ό,τι είναι δυνατόν ως πολιτική ηγεσία όχι να επέμβουμε, αλλά να στηρίξουμε τις ελεγκτικές υπηρεσίες. Διότι αυτές οι υποθέσεις πρέπει να φωτιστούν και να φτάσουν τελικά στη δικαιοσύνη ή στο δημόσιο ταμείο.
Κύριε Πρόεδρε, θα ήθελα να καταθέσω, σας παρακαλώ πάρα πολύ και να γραφτεί στα Πρακτικά. Κύριε Υπουργέ, κοιτάξτε τα και διαβάστε τα!
Να καταθέσετε!
Οι καταγγελίες είναι φοβερές, όπως η τελευταία που αφορά στον κ. Στεργιώτη και μου την έδωσε ένας κύριος εδώ έξω, για να δείτε τα έργα και τις ημέρες του!
Καλώς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις εκπαιδευτικοί συνοδοί τους από το Γυμνάσιο Γουμένισσας Κιλκίς, το οποίο φιλοξενείται στην Αθήνα, στο πλαίσιο εκπαιδευτικού προγράμματος που οργανώνει το Ίδρυμα της Βουλής. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Να του δώσουμε τον λόγο, γιατί ζητάει να μας εξηγήσει για την παραβίαση του Κανονισμού της Βουλής, σύμφωνα με το άρθρο 67 παράγραφος 2, το άρθρο 24 παράγραφος 1 και το άρθρο 129 παράγραφος 2 του Κανονισμού της Βουλής. Κύριε Δένδια, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, δεν ξέρω εάν ο κύριος Υπουργός θα κατηγορηθεί για συγκάλυψη, αλλά είναι βέβαιον ότι κατηγορείται εδώ και τώρα για συμπαιγνία. Και εξηγούμαι: Η παρούσα ερώτηση παραβιάζει όλες τις διατάξεις του Κανονισμού της Βουλής και μπορεί να διδάσκεται ως παράδειγμα περί τούτου στις νομικές σχολές. Όπως παρετηρήθη, κατ' αρχάς τα ερωτήματα υπερβαίνουν κατά πολύ τα δύο που ορίζει το άρθρο 129 του Κανονισμού της Βουλής. Πέραν αυτού, το σύνολο των ερωτημάτων, με εξαίρεση δύο, αφορούν την Επιτροπή Πόθεν Έσχες και όχι τον αρμόδιο Υπουργό, ο οποίος παρά ταύτα επέλεξε, ευπειθής και με θυμιατό στο χέρι, να προσέλθει και να απαντήσει, διατυπώνοντας μάλιστα και έναν χαμηλής ποιότητας - θα μου επιτρέψετε την έκφραση - δεκάρικο περί της ηθικής της παρούσης Κυβέρνησης και της αποκαλύψεως των φοροκλεπτών. Τα υπόλοιπα δύο ερωτήματα δεν αφορούν την Επιτροπή Πόθεν Έσχες της Βουλής. Το μεν ένα αφορά θέματα δικογραφίας και δικαιοσύνης και χείριστα απήντησε ο κύριος Υπουργός. Εάν απαντούσε κάποιος, θα έπρεπε να είναι ο κύριος Υπουργός Δικαιοσύνης. Το δε άλλο ερώτημα προκύπτει από δημόσια έγγραφα, βεβαίως δημοσιευμένα. Κατά συνέπεια και πάλι δεν υπάρχει αντικείμενο κοινοβουλευτικού ελέγχου, ο οποίος ούτως ή άλλως δεν μπορεί να προέρχεται από δημοσιεύματα και επί τη βάσει δημοσιευμάτων. Είναι πάγια τακτική της Βουλής. Εγώ θα ήθελα να πω το εξής: Δεν θα μπω ούτε κατ' ιδέαν εις τη λογική συζητήσεως επί της προκειμένης ερώτησης. Θέλω να πω απλώς ότι η Κυβέρνηση οφείλει να έχει ελαφρά αιδώ - νεοελληνικά, ντροπή - και να κοκκινίζει, διότι τη στιγμή που σε μία ώρα θα υπάρχει σύσκεψη των πολιτικών Αρχηγών για μείζον εθνικό θέμα, στο οποίο ζητά συναίνεση της Αντιπολίτευσης, έρχεται εδώ και σκηνοθετεί συζητήσεις επί ερωτήσεων αυτού του τύπου. Αυτά τα πράγματα δεν τιμούν την Κυβέρνηση, αλλά σε στιγμές εθνικής κρίσης, όσο ασήμαντα, αδιάφορα και ταπεινά και αν είναι, βλάπτουν βαθύτατα τη χώρα, την κοινωνία, την πατρίδα.
Ευχαριστώ, κύριε Δένδια. Καταγράφεται η πρότασή σας.
Κύριε Πρόεδρε, θα ήθελα τον λόγο.
Ναι, έχετε τον λόγο για ένα λεπτό, κύριε Αλεξιάδη.
Δεν με εντυπωσίασε το περιεχόμενο των όσων ακούστηκαν. Δεν το περίμενα, όμως, από τον συγκεκριμένο Βουλευτή, γιατί έχω συνηθίσει σε ένα άλλο επίπεδο πολιτικής αντιπαράθεσης. Διδάσκομαι συνεχώς όμως, ως νέος Υπουργός στη Βουλή. Να ξεκαθαρίσω όμως ορισμένα πράγματα, γιατί πιθανώς να μην ήταν από την αρχή ο κ. Δένδιας εδώ. Είπα από μόνος μου, από την αρχή της ομιλίας μου ότι το άρθρο 129 του Κανονισμού της Βουλής λέει για δύο ερωτήματα και τα ερωτήματα είναι εννέα. Από μόνος μου το είπα. Είπα, επίσης, ότι για ορισμένα ερωτήματα είμαι αναρμόδιος. Δεν καταλαβαίνω σε ποιον τομέα γίνεται η κριτική σε εμένα, αφού ξεκαθάρισα ότι τα θέματα αυτά δεν είναι αρμοδιότητας του Υπουργείου, αλλά άλλων Υπουργείων και κατέθεσα έγγραφα από τα οποία προκύπτουν συγκεκριμένα πράγματα. Το μοναδικό έγγραφο το οποίο είναι δημόσιο - και μπόρεσα να απαντήσω - είναι το ΦΕΚ. Αυτό κατέθεσα, όπως και τις απαντήσεις των αρμόδιων Υπουργείων. Το ερώτημα αν ήταν αρμοδιότητα δική μου ή όχι το δέχομαι. Δεν μπορώ όμως να καταλάβω την πρόταση. Τι προτείνετε δηλαδή;
Τώρα σοβαρά τα λέτε αυτά; Λίγη σοβαρότητα, κύριε Υπουργέ.
Αφήστε τα περί σοβαρότητας, κύριε Δένδια.
Έργω αποδεικνύεται η σοβαρότητα, κύριε Υπουργέ. Γι' αυτό ήρθατε στη Βουλή; Για να καταθέσετε ΦΕΚ; Σε μία ώρα γίνεται η σύσκεψη των πολιτικών Αρχηγών και ήρθατε στη Βουλή για να καταθέσετε ΦΕΚ; Αυτός ήταν ο ρόλος σας;
Κύριε Δένδια, ήρθα στη Βουλή να απαντήσω σε ερώτηση…
Κύριε Δένδια, θα μας μαλώσετε γιατί απαντάμε;
Δεν μιλάω με εσάς.
Ούτε εγώ μιλάω σε εσάς. Δεν καταλαβαίνω, όμως, θα μας μαλώσετε γιατί απαντάμε; Για ηρεμήστε λίγο.
Κύριε Δένδια, καταλαβαίνω γιατί θέλετε να δημιουργήσετε ένταση. Σας παρακαλώ πολύ, όμως. Ήρθα στη Βουλή για να απαντήσω σε δύο ερωτήσεις και δεν καταλαβαίνω τι προτείνατε.
Βλέπω ότι έχετε συμπαραστάτη ψάλτη εκ δεξιών για εσάς, εξ αριστερών για εμένα.
Κύριε Πολάκη, να σταματήσει λίγο η αντιπαράθεση με τον κ. Δένδια, για να ολοκληρώσουμε.
Θα μπορούσα να έρθω στη Βουλή να απαντήσω στην ερώτηση του κ. Καμμένου και να δηλώσω κώλυμα για την ερώτηση του κ. Νικολόπουλου; Άλλωστε, μπορείτε να διαβάσετε τι ακριβώς είπα, στα Πρακτικά. Προκύπτει με σαφήνεια. Τώρα, το αν υπάρχει γενικότερη πολιτική αντιπαράθεση, υπάρχει, αλλά δεν αφορά εμένα.
Ευχαριστώ. Εισερχόμαστε στη συζήτηση της έκτης με αριθμό 576/23-2-2016 επίκαιρης ερώτησης δεύτερου κύκλου της Βουλευτού Κερκύρας του Συνασπισμού Ριζοσπαστικής Αριστεράς κ. Φωτεινής Βάκη προς τον Υπουργό Υγείας, σχετικά με την υποστελέχωση του Γενικού Νοσοκομείου Κέρκυρας. Θα απαντήσει ο Αναπληρωτής Υπουργός κ. Παύλος Πολάκης. Κυρία Βάκη, έχετε τον λόγο, για να αναπτύξετε την ερώτησή σας.
Κύριε Υπουργέ, κυρίες και κύριοι Βουλευτές, η παρούσα Κυβέρνηση έχει αποδείξει εμπράκτως τον σεβασμό της στο δικαίωμα της υγείας ως ύψιστο αγαθό που προστατεύεται από το ελληνικό Σύνταγμα. Άλλωστε, το παράλληλο πρόγραμμα, που καθιερώνει την πλήρη δωρεάν ιατροφαρμακευτική περίθαλψη όλων των ανασφάλιστων, είναι νόμος του κράτους, όπως νόμος του κράτους είναι και η ρύθμιση θεμάτων για τη στελέχωση μονάδων εντατικής θεραπείας και τη στελέχωση απομακρυσμένων και παραμεθόριων αγροτικών ιατρείων, κέντρων υγείας και λοιπά. Θα μου επιτρέψετε, όμως, να αναφερθώ στις επείγουσες ανάγκες στελέχωσης του Γενικού Νοσοκομείου Κέρκυρας, σημειώνοντας ότι πρόκειται μόνο για ένα μέρος του συνολικότερου προβλήματος που αντιμετωπίζει το συγκεκριμένο νοσοκομείο. Στο οργανόγραμμα του Γενικού Νοσοκομείου Κέρκυρας, του μόνου δημόσιου νοσοκομείου στο οποίο έχουν άμεση πρόσβαση οι κάτοικοι του νησιού, προβλέπονται για τους ιατρούς του κλάδου ΕΣΥ εκατόν σαράντα οκτώ θέσεις, αλλά υπηρετούν μόλις πενήντα τέσσερις. Στο νοσηλευτικό προσωπικό παρατηρείται κάλυψη της τάξεως του 50% στους κλάδους Νοσηλευτών Πανεπιστημιακής Εκπαίδευσης και Αδελφών Νοσοκόμων Δευτεροβάθμιας Εκπαίδευσης, ενώ η κατηγορία Νοσηλευτών Τεχνολογικής Εκπαίδευσης παρουσιάζει κάλυψη της τάξης μόλις του 35%. Η κατάσταση είναι ιδιαιτέρως επείγουσα στη μονάδα τεχνητού νεφρού, όπου υπηρετούν ένας νεφρολόγος και μία παθολόγος, καθώς και στην παιδιατρική κλινική, όπου υπηρετούν δύο παιδίατροι. Έχουν προκηρυχθεί θέσεις επικουρικών ιατρών για τη στελέχωση της μονάδας τεχνητού νεφρού και της παιδιατρικής κλινικής, ωστόσο μέχρι σήμερα το πρόβλημα δεν έχει επιλυθεί εξ ολοκλήρου. Σε ό,τι αφορά το τμήμα επειγόντων περιστατικών καταγράφεται έλλειψη ειδικευμένων και ειδικευόμενων ιατρών, καθώς και νοσηλευτών. Σημειώνεται ότι το προσωπικό του τμήματος επειγόντων περιστατικών καλύπτει τις ανάγκες των ασθενών από κοινού με τους ιατρούς των κλινικών, οι οποίες είναι επίσης υποστελεχωμένες. Επιπλέον, χρονίζον είναι το πρόβλημα της λειτουργίας του μαγνητικού τομογράφου του νοσοκομείου, ο οποίος δεν λειτούργησε ποτέ, παρ' όλο που θα μπορούσε να είχε τεθεί σε λειτουργία εδώ και έξι χρόνια, δηλαδή από τη μετεγκατάσταση του νοσοκομείου σε νέο κτήριο. Αυτό έχει ως αποτέλεσμα οι ασθενείς να κατευθύνονται προς τα ιδιωτικά εξωτερικά ιατρεία, τα οποία ήταν τα μόνα που επωφελούνταν από την εν λόγω κατάσταση, ενώ παράλληλα επιβαρύνονταν τα ασφαλιστικά ταμεία. Σήμερα βρίσκεται σε εξέλιξη η εκπαίδευση δύο ιατρών, όμως δεν υπάρχει εξειδικευμένος χειριστής του μαγνητικού τομογράφου. Με βάση τα παραπάνω, σας ερωτώ: Σε ποιες ενέργειες προτίθεστε να προβείτε προκειμένου να λυθεί άμεσα το πρόβλημα έλλειψης ειδικευμένων ιατρών στην παιδιατρική κλινική και στη μονάδα τεχνητού νεφρού, καθώς και της υποστελέχωσης του τμήματος επειγόντων περιστατικών; Πότε αναμένετε να στελεχωθεί το Γενικό Νοσοκομείο Κέρκυρας με τεχνολόγο Ραδιολογίας - Ακτινολογίας για τη λειτουργία του μαγνητικού τομογράφου; Σας ευχαριστώ.
Ευχαριστούμε την κ. Βάκη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δέκα οκτώ μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Αθήνας. Η Βουλή τούς καλωσορίζει. Τον λόγο έχει ο Αναπληρωτής Υπουργός Υγείας κ. Πολάκης για τρία λεπτά.
Κυρία Βάκη, ευχαριστώ για την ερώτηση. Θα απαντήσω πολύ συγκεκριμένα σε αυτά που θέσατε. Νομίζω ότι και εσείς γνωρίζετε, όπως και όλη η Βουλή και όλη η χώρα, ότι παραλάβαμε μία κατάσταση στην οποία διαλυόταν το σύμπαν. Όπως είχαμε πει στην πρώτη ομιλία των προγραμματικών δηλώσεων, το σύστημα θέλει στήριξη κατ' αρχάς με χρηματοδότηση και δεύτερον με μία μαζική αιμοδοσία προσωπικού. Σ' αυτήν την λογική κινούμαστε εδώ και τέσσερις - πέντε μήνες, με πάρα πολλά εμπόδια, όμως με σαφή πολιτική επιλογή της Κυβέρνησης να στηρίξει τον κοινωνικό τομέα, την υγεία και την παιδεία. Αυτό μεταφράστηκε και στο δικό σας νοσοκομείο και σε αρκετά άλλα νοσοκομεία. Αυτό το αποτέλεσμα θα φανεί πιο ολοκληρωμένα πολύ σύντομα. Έρχομαι συγκεκριμένα να πω τα εξής. Από την προκήρυξη του Οκτωβρίου, των εννιακοσίων ογδόντα πέντε θέσεων λοιπού προσωπικού, στο δικό σας νοσοκομείο έχει προκηρυχθεί μία θέση ΠΕ Φαρμακοποιών, τέσσερις θέσεις ΤΕ Νοσηλευτικής και δύο ΤΕ Νοσηλευτικής. Από αυτές τις προκηρύξεις έχει ολοκληρωθεί ο προσωρινός πίνακας για τους τριακόσιους πενήντα και για τους υπόλοιπους αναμένεται εντός των επόμενων ημερών. Ήδη εκεί που έχει ολοκληρωθεί ο προσωρινός πίνακας, έχει αποσταλεί στα νοσοκομεία για τις θέσεις ΥΕ και πανεπιστημιακής εκπαίδευσης, ώστε να προχωρήσουν στους διορισμούς από τον προσωρινό πίνακα. Από εκεί και πέρα, στην προκήρυξη των πεντακοσίων ογδόντα πέντε ατόμων επικουρικού λοιπού προσωπικού - και απαντώ και στην ερώτησή σας για τον μαγνητικό τομογράφο - , η οποία βγαίνει στον αέρα σε πολύ λίγες ημέρες, έχουν προβλεφθεί για το νοσοκομείο σας δύο θέσεις κατηγορίας ΤΕ Ραδιολογίας - Ακτινολογίας και μία θέση βοηθού φαρμακείου, οι οποίες χρειάζονται ακριβώς για να μπει σε λειτουργία ένα μηχάνημα το οποίο υπάρχει εκεί εδώ και έξι χρόνια. Διότι το αγοράσαμε, έγινε η δουλειά και από εκεί και πέρα, δεν μας νοιάζει αν θα λειτουργήσει, διότι θα χαλάσει τις σχέσεις με τα διάφορα μαγαζάκια που υπάρχουν απέξω! Τίποτα δεν είναι τυχαίο σε αυτήν τη χώρα.
Ακριβώς, αυτό είναι!
Επίσης, για τον επιμελητή Β΄ νεφρολόγο να σας ενημερώσω ότι έχει υπογραφεί από 19 Φεβρουαρίου απόσπαση ενός νεφρολόγου που υπηρετούσε στο νοσοκομείο της Θεσσαλονίκης στο δικό σας νοσοκομείο, για να ενισχυθεί και με δεύτερο νεφρολόγο το νοσοκομείο κι η νεφρολογική κλινική. Όσον αφορά την παιδιατρική κλινική, έχει έρθει ένας επικουρικός παιδίατρος και έχουμε καλέσει σε διορισμό άλλους τρεις επικουρικούς παιδιάτρους για τη δεύτερη θέση, που όμως δεν αποδέχτηκαν διορισμό. Επίσης, στις 16 Φεβρουαρίου υπογράφηκε ο διορισμός ενός ακόμη παιδίατρου που δεν έχουμε μάθει ακόμη αν θα πάει στο νοσοκομείο ή όχι. Δυστυχώς, υπάρχει και αυτό το πρόβλημα. Έχουν διοριστεί αρκετοί σε θέσεις επικουρικών γιατρών, οι οποίοι όμως δεν έχουν αναλάβει υπηρεσία. Αυτό έχει να κάνει με το σύστημα που αναγκάζει κάποιους να πηγαίνουν σε άλλες θέσεις από αυτές που προτιμούν, αλλά εκεί έχουμε και τις ανάγκες. Πιστεύω ότι αυτό θα λυθεί με την αλλαγή του τρόπου επιλογής των επικουρικών γιατρών που ψηφίσαμε στο παράλληλο πρόγραμμα. Έτσι, θα γίνεται πλέον η αίτηση στην ΥΠΕ και σε συγκεκριμένα δύο νοσοκομεία. Οπότε δεν θα έχουμε αυτό το πρόβλημα με το μέγεθος της υγειονομικής περιφέρειας να εκτείνεται από τον Πειραιά μέχρι την Λήμνο, ας πούμε, που στον Πειραιά μπορεί να πήγαιναν, αλλά στη Λήμνο όχι. Επίσης, να ξέρετε ότι υπάρχει προγραμματισμός, που θα βγει σε λίγες ημέρες στον αέρα, για τις χίλιες οκτακόσιες θέσεις του λοιπού προσωπικού νοσοκομείων - η μεγάλη προκήρυξη - μαζί με τους εξακόσιους ενενήντα γιατρούς που και εκεί προβλέπονται κάποιες θέσεις για το νοσοκομείο είτε σε λοιπό προσωπικό είτε σε γιατρούς. Μιλάμε για μόνιμες θέσεις, οι οποίες θα ανακοινωθούν μέσα στις επόμενες ημέρες. Ο λόγος που έχει καθυστερήσει αυτή η προκήρυξη να βγει είναι γιατί περιμένουμε να τελειώσουν οι προσωρινοί πίνακες και τα οριστικά αποτελέσματα της προηγούμενης, ούτως ώστε να μην περιμένουμε πάλι για την επόμενη προκήρυξη τα αποτελέσματα για τις ειδικότητες που είναι κοινές και στις δύο αυτές μεγάλες προκηρύξεις, οι οποίες βγήκαν για πρώτη φορά μετά από έξι χρόνια. Τέλος, να σας ενημερώσω ότι όσον αφορά την προκήρυξη του ΚΕΕΛΠΝΟ για τις μονάδες εντατικής θεραπείας, έχουν προκηρυχθεί για το νοσοκομείο σας οι εξής θέσεις: ένας γιατρός, μία νοσηλεύτρια κατηγορίας ΠΕ, τρεις νοσηλεύτριες κατηγορίας ΤΕ και μία νοσηλεύτρια κατηγορίας ΔΕ, για την ενίσχυση της μονάδας εντατικής θεραπείας του νοσοκομείου σας. Αυτά είχα να πω.
Ευχαριστούμε τον κύριο Υπουργό. Τον λόγο έχει η κ. Βάκη, για τη δευτερολογία της, για τρία λεπτά.
Κύριε Υπουργέ, σας ευχαριστώ πολύ για την πολύ ικανοποιητική απάντησή σας. Είναι βεβαίως γνωστή η προσπάθεια που καταβάλλεται από το Υπουργείου Υγείας στον τομέα του δημοσίου συστήματος υγείας, δεδομένων των τεράστιων δραματικών συσσωρευμένων προβλημάτων που κληροδοτήθηκαν σε αυτό. Μάλιστα, σε αυτό το σημείο θα αναφερθώ και σε ένα πρόσφατο περιστατικό από το Γενικό Νοσοκομείο Κέρκυρας. Ο διευθυντής της Β΄ παθολογικής κλινικής παραιτήθηκε αυτήν την εβδομάδα για λόγους λειτουργίας και οργάνωσης της κλινικής. Και μάλιστα, ο συγκεκριμένος, λόγω της εξειδίκευσής του, εξυπηρετούσε διαβητικούς ασθενείς. Είναι και αυτό ένα σημείο επιδείνωσης, υποστελέχωσης και δυσχερών συνθηκών εργασίας στο νοσοκομείο. Επίσης, όπως γνωρίζετε, η νησιωτικότητα είναι ένας σημαίνων παράγοντας, σε ό,τι αφορά και τη λειτουργία του νοσοκομείου μας, διότι λόγω αυτής της υποστελέχωσης, ο μεγαλύτερος αριθμός ασθενών αναγκάζεται εδώ και πάρα πολλά χρόνια να μετακινείται για εξετάσεις ή για νοσηλεία σε νοσοκομεία που βρίσκονται σε κοντινές πόλεις και συνήθως στα Ιωάννινα. Θα ήθελα να πω, τέλος, και άλλα δύο πράγματα. Υψίστης σημασίας είναι η λειτουργία του ΕΚΑΒ της Κέρκυρας, το οποίο υπάγεται διοικητικά στο ΕΚΑΒ των Ιωαννίνων, γεγονός που προκαλεί επιπρόσθετα οργανωτικά προβλήματα. Η δύναμη του ΕΚΑΒ στην Κέρκυρα αποτελείται από προσωπικό μόλις είκοσι επτά ατόμων και με δεδομένο των υψηλότατο φόρτο εργασίας, ιδιαίτερα κατά την τουριστική περίοδο, τις υπάρχουσες χιλιομετρικές αποστάσεις άνω των εκατό χιλιομέτρων και το προβληματικό οδικό δίκτυο, κρίνεται απαραίτητη η αύξηση του υπάρχοντος προσωπικού βραχυπρόθεσμα, ενώ μακροπρόθεσμα θα λειτουργούσε ιδιαιτέρως θετικά και η δημιουργία ΕΚΑΒ Ιονίων Νήσων. Τελειώνω και με μία άλλη οργανωτική δυσλειτουργία - αυτά, βεβαίως, για το μέλλον - που παρατηρείται και στην 6η Υγειονομική Περιφέρεια, στην οποία υπάγεται το νοσοκομείο μας και η οποία αντιμετωπίζει σοβαρό πρόβλημα λόγω της τεράστιας έκτασης και των πολλαπλών δομών που έχει να αντιμετωπίσει. Γνωρίζουμε ότι εντάσσεται στον γενικότερο σχεδιασμό σας η διοικητική αναδιάρθρωση της δομής του συστήματος υγείας και για τον λόγο αυτόν επιτρέψτε μου να επισημάνω ότι η επαναδημιουργία Υγειονομικής Περιφέρειας Ιονίων Νήσων θα συνέβαλε ουσιαστικά στη βελτίωση των παροχών υγείας σε τοπικό επίπεδο. Σας ευχαριστούμε πολύ.
Ευχαριστούμε την κ. Βάκη. Τον λόγο έχει ο Αναπληρωτής Υπουργός Υγείας κ. Πολάκης, για να ολοκληρώσει την απάντησή του.
Κυρία Βάκη, κάποιοι άνθρωποι οι οποίοι υπηρετούν για πολλά χρόνια σε τέτοιες περιοχές και δέχονται έναν τεράστιο φόρτο εργασίας, όντως, λυγίζουν και αυτός είναι και ο λόγος που πραγματικά προσπαθούμε όσο μπορούμε να ενισχυθεί το σύστημα με προσωπικό. Από τη στιγμή που δημιουργήθηκε και αυτό το πρόβλημα, θα κοιτάξουμε να το καλύψουμε. Όσον αφορά στο θέμα του ΕΚΑΒ, ξέρετε ότι στο ΕΚΑΒ διορίσαμε εκατόν ογδόντα επτά άτομα στις αρχές του Γενάρη.
Ναι, βεβαίως, το γνωρίζω.
Από εκεί και πέρα, μέσα στις επόμενες μέρες βγαίνει «στον αέρα» και μια προκήρυξη για άλλα εκατό άτομα, που περιλαμβάνει προσλήψεις στις περιοχές που δεν είχαν πάει από τους εκατόν ογδόντα επτά. Τα Ιόνια και η Κέρκυρα είναι μέσα εκεί, προβλέπονται θέσεις και για εκεί. Δεν είναι τόσο μικρός ο αριθμός είκοσι επτά. Στα Χανιά έχουν τριάντα έξι, στο Ρέθυμνο έχουν είκοσι εννιά. Δεν είναι μικρός ο αριθμός. Υπάρχει ζήτημα κατανομής του αριθμού και λειτουργίας των πραγμάτων. Μετά θα συζητηθεί και μια ερώτηση για τα ασθενοφόρα, όπου θα πω κάποια πράγματα. Σε σχέση με το ΕΚΑΒ, δηλαδή, θα υπάρξει μια απάντηση. Ως προς το τελευταίο που είπατε για την υγειονομική περιφέρεια, είναι σαφές ότι μια υγειονομική περιφέρεια η οποία είναι από το Ταίναρο μέχρι τους Οθωνούς - Μαθράκι - Ερεικούσα δεν είναι λειτουργική. Είναι προφανές. Αν σπάσει μια υγειονομική περιφέρεια - που θα σπάσει και αυτή και κάποια άλλη - μια από αυτές είναι η 6η ΥΠΕ. Υπάρχουν δύο σχεδιασμοί. Ο ένας είναι να είναι η Ήπειρος μαζί με τα Βόρεια Ιόνια ή να πάνε όλα τα Ιόνια μαζί με τη Δυτική Ελλάδα. Θα δούμε ποια είναι η πιο λειτουργική λύση. Δεν νομίζω ότι είναι λειτουργική μόνο των Ιονίων Νήσων. Δεν γίνεται και αυτό δεν είναι τόσο λειτουργικό, γιατί έχει να κάνει και με το πού πρέπει να απευθύνονται οι δευτεροβάθμιες δομές σε τριτοβάθμια απεύθυνση μετά και πρέπει να έχεις έναν τέτοιο σχεδιασμό. Πάντως, ως προς αυτό το πράγμα μέσα στο 2016 θα καταλήξουμε, διότι το κουβαλάμε και αυτό σαν αμαρτία από το παρελθόν με τις εφτά υγειονομικές περιφέρειες που υπάρχουν τώρα, που ειδικά δύο έχουν σοβαρό πρόβλημα δυσλειτουργίας λόγω της τεράστιας έκτασής τους. Η μία είναι η 6η και η άλλη είναι η 2η Υγειονομική Περιφέρεια, η οποία είναι ο Πειραιάς και από τη Λήμνο πάει στη Ρόδο και στο Καστελόριζο, οι οποίες είναι προφανές ότι πρέπει να σπάσουν σε πιο λειτουργικά σχήματα.
Ευχαριστούμε τον κύριο Υπουργό. Η έβδομη με αριθμό 565/22-2-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων, σχετικά με τη συνέχιση της λειτουργίας των Πανεπιστημιακών Τμημάτων στο Αγρίνιο, δεν συζητείται λόγω κωλύματος του κυρίου Βουλευτή. Η ενδέκατη με αριθμό 578/23-2-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση εργαζόμενου στο εργοστάσιο της «Κ.Ε. ΚΑΛΑΜΑΡΑΚΗΣ - ΚΑΛΑΣ Α.Ε. - ΑΝΩΝΥΜΗ ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ ΑΛΑΤΟΣ» στη Βιομηχανική Περιοχή της Σίνδου, στην Περιφερειακή Ενότητα Θεσσαλονίκης, δεν συζητείται λόγω κωλύματος του κυρίου Υπουργού. Η δωδέκατη με αριθμό 573/23-2-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες, δεν συζητείται λόγω κωλύματος του κυρίου Υπουργού. Θα συζητηθεί η δέκατη τρίτη με αριθμό 571/22-2-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ανάγκη ολοκλήρωσης του διαγωνισμού που ξεκίνησε από το 2007 για την προμήθεια νέων ασθενοφόρων του ΕΚΑΒ. Θα απαντήσει ο Αναπληρωτής Υπουργός Υγείας κ. Παύλος Πολάκης. Τον λόγο έχει ο κ. Ιωάννης Σαρίδης για να αναπτύξει την ερώτησή του για δύο λεπτά.
Κύριε Υπουργέ, είναι γνωστό πως το ΕΚΑΒ προσπαθεί να αποκτήσει τα απολύτως αναγκαία για τη λειτουργία του ασθενοφόρα από το 2007. Η πορεία του σχετικού διαγωνισμού καταδεικνύει τη δύναμη της γραφειοκρατίας, κατ' εμάς, απέναντι σε κάθε επιχείρημα, ακόμα και σε αυτό το οποίο λέει ότι πεθαίνουν άνθρωποι. Για τη διαδικασία της προμήθειας των ενενήντα ασθενοφόρων από τα συνολικά εκατόν ογδόντα έξι ενημερώσατε στις 10 Αυγούστου 2015 το Κοινοβούλιο, απαντώντας στη με αριθμό πρωτοκόλλου 2836 ερώτηση του συναδέλφου Βουλευτή κ. Νικήτα Κακλαμάνη πως αυτή βρίσκεται σε τελικό στάδιο. Για τα υπόλοιπα ενενήντα έξι ενώ υπάρχουν οι σχετικές δικαστικές αποφάσεις και μάλιστα τελεσίδικες, τις αγνοείτε και επιλέγετε να αδιαφορήσετε για το συμφέρον του ελληνικού λαού και τις ανάγκες του. Η Κυβέρνηση συνεχίζει να νομοθετεί με τις διαδικασίες του κατεπείγοντος για θέματα που καμμία σχέση δεν έχουν με τις ανάγκες των Ελλήνων πολιτών και δεν είναι τόσο κατεπείγοντα όσο για εμάς είναι τα ασθενοφόρα. Κατόπιν τούτων ερωτάσθε, κύριε Υπουργέ: Είναι κατεπείγουσα η ανάγκη απόκτησης των εν λόγω ασθενοφόρων; Είστε σε θέση να δεσμευτείτε για το πότε θα ολοκληρωθεί η διαδικασία προμήθειας των εν λόγω ασθενοφόρων; Γνωρίζετε πως με ευθύνη του Υπουργείου σας δεν εφαρμόζονται δικαστικές αποφάσεις που θα μπορούσαν να άρουν τα εμπόδια για την ολοκλήρωση του συγκεκριμένου διαγωνισμού; Ευχαριστώ.
Ευχαριστούμε τον κ. Σαρίδη. Τον λόγο έχει ο Αναπληρωτής Υπουργός Υγείας κ. Πολάκης, για να απαντήσει.
Κύριε Σαρίδη, ευχαριστώ για την ερώτηση. Στις 10 Αυγούστου δεν απάντησα εγώ, διότι δεν ήμουν Αναπληρωτής Υπουργός Υγείας τότε. Εγώ θέλω να σας πω μια χρονολογική σειρά πραγμάτων τα οποία βάζουν το ζήτημα στην πραγματική του διάσταση και στη θέση του. Ο διαγωνισμός των ασθενοφόρων αυτών ξεκίνησε το 2007. Δεν είναι μόνο η γραφειοκρατία, κύριε Σαρίδη, είναι και πόλεμος στυγνός αντιτιθέμενων συμφερόντων με ομάδες πίεσης εντός ΕΚΑΒ, εντός κυβερνήσεων, με εταιρείες που σκοτώνονταν ποια θα πάρει τη δουλειά, γιατί ήταν ένα μεγάλο ποσό. Και όλο αυτό το πράγμα - αλλαγές προδιαγραφών, ενστάσεις επί ενστάσεων - ξεκίνησε το 2007 και ολοκληρώσαμε το μισό εμείς, τρέχοντας με τη ψυχή στο στόμα, το 2015. Μετά τις εκλογές της 20ης Σεπτεμβρίου βρήκαμε τα ενενήντα ασθενοφόρα - τα ενενήντα, όχι τα ενενήντα έξι τα υπόλοιπα - να είναι στο λεγόμενο στάδιο του προσυμβατικού ελέγχου από το Ελεγκτικό Συνέδριο. Αυτός ο έλεγχος ξέρετε ότι μπορεί να κρατήσει από τρεις μήνες μέχρι και έξι ή επτά ή οκτώ μήνες. Στις 31 Δεκεμβρίου έληγε η προγραμματική περίοδος. Και τον Οκτώβρη που ασχοληθήκαμε, με τη βοήθεια του Ελεγκτικού Συνεδρίου και μια μεγάλη πίεση προς τα εκεί, έγινε ο προσυμβατικός έλεγχος σε χρόνο ρεκόρ για τα δεδομένα του Ελεγκτικού Συνεδρίου. Από εκεί και μετά συντονίσαμε οκτώ περιφέρειες να πάρουν τις απαραίτητες αποφάσεις, να δεσμεύσουν τις προκαταβολές, να υπογραφούν οι συμβάσεις της κάθε μιας περιφέρειας ξεχωριστά - γιατί γίνεται μέσω των ΠΕΠ των περιφερειών αυτό - , να υπογράψουν με τη μειοδότρια εταιρεία σε αυτό το τμήμα των ασθενοφόρων και να μπορέσει πραγματικά να σωθεί στο «παρά ένα» η προμήθεια των ενενήντα ασθενοφόρων. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Αν δεν κάναμε αυτό που κάναμε και αν δεν ασχολιόμασταν κάποιες ώρες κάθε μέρα επί δύο μήνες, δεν θα γινόταν, διότι αυτό το τέρας της ελληνικής γραφειοκρατίας στην έχει στημένη σε κάθε βήμα. Για να πας αυτό το πράγμα από εδώ εκεί μπορεί να θέλεις και τριάντα χαρτιά. Μπορεί να θέλει και τριάντα χαρτιά αυτή η διαδρομή. Αυτό το πράγμα πρέπει να το ξεδοντιάσουμε, γιατί είναι βασικός ανασχετικός παράγοντας της οποιασδήποτε αναπτυξιακής διαδικασίας στη χώρα μας. Έχουμε τη δέσμευση - και υπεγράφησαν οι συμβάσεις - ότι τα ενενήντα ασθενοφόρα θα παραδοθούν μέχρι 30 Ιουνίου. Αφορούν τις Περιφέρειες: Ιονίων Νήσων έξι, Κρήτης είκοσι πέντε, Βορείου Αιγαίου δύο, Νοτίου Αιγαίου οκτώ, Ηπείρου έντεκα, Δυτικής Μακεδονίας δεκατέσσερα, Ανατολικής Μακεδονίας και Θράκης δεκατέσσερα και Πελοποννήσου δέκα. Μάλιστα είχαμε και έναν καυγά με την εταιρεία προχθές, γιατί μας είχε υποσχεθεί ότι τα πρώτα ασθενοφόρα θα έφταναν τέλη Φλεβάρη, μας είπαν όμως ότι καθυστερεί η μετασκευή στην Ιταλία και ότι τα πρώτα δεκατρία με είκοσι ασθενοφόρα θα έρθουν μέσα στον Μάρτη. Τώρα, όσον αφορά τα υπόλοιπα ενενήντα έξι ασθενοφόρα, κοιτάξτε να δείτε τι συμβαίνει. Υπήρξε μία πολιτική επιλογή, γιατί οι εταιρίες κυνηγιόνταν. Και για να λέω κάποια πράγματα, προσέξτε για να δείτε, δηλαδή, τι γινόταν. Σε έναν διαγωνισμό που βγαίνει για εκατόν ογδόντα έξι ασθενοφόρα παίρνουμε - λέει - τα ενενήντα με 48.650 ευρώ το ένα - αυτά που καταλήξαμε και αυτά που θα πάρουμε - και τα άλλα ενενήντα έξι θα έπρεπε να τα πάρουμε, λέει, με 63.000 το ένα. Και άρχισαν - και ορθώς βέβαια - η μία εταιρεία να καταφέρεται εναντίον της άλλης κι ακυρώθηκε αυτό το κομμάτι του διαγωνισμού. Υπήρξε μία γνωμάτευση και με μία διασταλτική ερμηνεία θα μπορούσαν να παρθούν και τα υπόλοιπα ενενήντα έξι. Δηλαδή, ουσιαστικά θα κάναμε μία διαδικασία που μέσω μίας διασταλτικής ερμηνείας μίας δικαστικής απόφασης θα μπορούσαμε να δώσουμε και τα υπόλοιπα στον προηγούμενο μειοδότη. Αυτό που κάναμε είναι το εξής: Σε συνεργασία με την Επιτροπή Προμηθειών Υγείας, σε συνεργασία και με τις Περιφέρειες και με το ΕΚΑΒ, παρατείνουμε μέχρι 30-6 τη δυνατότητα προκήρυξης του διαγωνισμού - γιατί υπάρχουν χρήματα στα ΠΕΠ γι' αυτά και στις υπόλοιπες πέντε περιφέρειες.
Επαναπροκήρυξη εννοείτε;
Θα προκηρύξουμε ξανά τον διαγωνισμό. Ήδη έχει ξεκινήσει η διαδικασία αυτή. Θα πάμε με τις προδιαγραφές που υπάρχουν, με την έγκριση σκοπιμότητας που υπάρχει από την προηγούμενη και με μία παράταση που δίνει η ΕΠΥ για διαγωνισμούς που έρχονται από παλιά, που τελείωνε στις 31-3 και το πάμε 30-6, θα μπορέσουμε να προκηρύξουμε αυτόν τον διαγωνισμό των υπόλοιπων ενενήντα έξι ασθενοφόρων χωρίς και κάποιους όρους οι οποίοι ήταν για να μπορούν να βάλουν μόνο δύο εταιρείες, ας πούμε, υποψηφιότητα σε αυτούς τους διαγωνισμούς. Θα τον προκηρύξουμε, λοιπόν, μέσα στο επόμενο χρονικό διάστημα. Και θα είναι πιο καθαρά τα πράγματα και θα κριθούμε και εμείς βέβαια τώρα για το εάν θα μας φάει η γραφειοκρατία ή εάν θα την τσακίσουμε τη γραφειοκρατία. Αυτή είναι η απάντηση, κύριε Σαρίδη.
Ευχαριστούμε τον κύριο Υπουργό. Ορίστε, κύριε Σαρίδη, έχετε τον λόγο για την δευτερολογία σας.
Κύριε Υπουργέ, εάν μιλάμε αυτή τη στιγμή για επαναπροκήρυξη του διαγωνισμού, μιλάμε για δυόμισι χρόνια. Από την ημερομηνία κατά την οποία ουσιαστικά θα προβείτε, θα προχωρήσετε, στην προκήρυξη έως τις συμβάσεις μιλάμε για δυόμισι χρόνια. Αυτή τη στιγμή έχετε έναν διαγωνισμό με κλειστές τις προσφορές, τον οποίο δεν τον συνεχίζετε. Εάν είναι για το καλό και για να μη διασπαθιστεί το δημόσιο χρήμα, εμείς είμαστε σύμφωνοι και θα σας επικροτήσουμε. Όμως, έχετε μόνος σας υποστηρίξει - και διαβάζω από δημοσίευμα: «Καταγγελίες Πολάκη στη Βουλή για απίστευτη σπατάλη στον χώρο της υγείας» - το πόσο κοστίζει ένα ασθενοφόρο από τα πεπαλαιωμένα ασθενοφόρα που έχουμε. Αυτό το καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκτός από το συγκεκριμένο το οποίο έχετε υποστηρίξει, θα ήθελα να σας πω ότι και το ΕΚΑΒ και όλοι οι οργανισμοί και όλοι οι φορείς και όλα τα κόμματα μιλάμε για το κατεπείγον αυτή τη στιγμή της προμήθειας των ασθενοφόρων και ένας τέτοιος διαγωνισμός την τοποθετεί στα δυόμισι χρόνια. Υπάρχουν δύο δικαστικές αποφάσεις, η 2925/2015 και η 2924/2015, από το Διοικητικό Εφετείο Αθηνών, οι οποίες μιλάνε για τον συγκεκριμένο διαγωνισμό - και αυτά θα τα καταθέσω για τα Πρακτικά - , για το ότι είναι ενιαίος ο διαγωνισμός. [[Στο σημείο αυτό ο Βουλευτής κ. Ιωάννης Σαρίδης καταθέτει για τα Πρακτικά τις προαναφερθείσες δικαστικές αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, εάν υπάρχουν, όπως είπατε, τιμές 48.000 ευρώ για κάποια και 63.000 ευρώ ενδεχομένως για άλλα, αυτό είναι κάτι το οποίο δεν το γνωρίζω. Είναι άλλο τα ενενήντα ασθενοφόρα, άλλο τα ενενήντα έξι. Σε άλλες περιφέρειες πάνε τα ενενήντα ασθενοφόρα και σε άλλες πάνε τα ενενήντα έξι. Αυτή είναι η αλήθεια. Εάν ο διαγωνισμός για τις περιφέρειες τις οποίες αφορούν τα ενενήντα έξι ασθενοφόρα είχε άλλα στάνταρ μέσα, σαφώς και η τιμή που έχει δοθεί μπορεί να είναι 63.000 ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όπως και να έχει όμως, είναι ένα θέμα το οποίο το γνωρίζετε εσείς και εγώ δεν έχω τη δυνατότητα αυτή τη στιγμή να το γνωρίζω. Θα ήθελα να σας θέσω μπροστά από τις πολιτικές σας ευθύνες, να σας πω ότι αυτή τη στιγμή δεν κοστολογείται μία ανθρώπινη ζωή, πόσω μάλλον εκατό. Εάν μιλάμε για δυόμισι χρόνια, προκειμένου να έρθουν καινούργια ασθενοφόρα, να πάρετε και τη συγκεκριμένη ευθύνη! Σας ευχαριστώ πολύ.
Ευχαριστούμε τον κ. Σαρίδη. Τον λόγο έχει ο Αναπληρωτής Υπουργός Υγείας κ. Πολάκης.
Κύριε Σαρίδη, όπως σας είπα και πριν, θα κριθούμε κι εμείς για το αν θα κάνουμε δυόμισι χρόνια. Όπως κριθήκαμε και για το ότι τελειώσαμε έναν προσυμβατικό έλεγχο μέσα σε λιγότερο από έναν μήνα. Και εκεί κριθήκαμε. Αλλιώς, ούτε τα ενενήντα ασθενοφόρα δεν θα έρχονταν. Και αν υπήρχε ανάγκη για τα ενενήντα έξι ασθενοφόρα, υπήρχε πιο μεγάλη ανάγκη για τα ενενήντα, που χρονολογείται από το 2007. Και για να μη λέμε πολλά, τα ίδια ακριβώς ασθενοφόρα που μας έδωσαν τώρα με 63.000 ευρώ, την περίοδο του 2004 τα αγοράζαμε με 96.000 ευρώ. Για να καταλάβετε, δηλαδή, τι συμβαίνει. Και σε κάποια πράγματα εμείς σταματάμε να κρατάμε φανάρι, για να το πω λαϊκά. Από εκεί και πέρα, οι επισκευές των ασθενοφόρων μάς κόστιζαν και κοστίζουν πάρα πολύ, είτε γιατί είναι παλιά είτε γιατί παίρνουμε ακριβά τα ανταλλακτικά και λοιπά. Τις τελευταίες ημέρες, όμως, με τη νέα διοίκηση του ΕΚΑΒ - ανασυγκροτήθηκε πλήρως το διοικητικό συμβούλιο - και με τη διαφορετική λειτουργία και του συνεργείου που υπάρχει, έχουν βγει άλλα δέκα ασθενοφόρα στις βάρδιες από αυτά που ήταν στα συνεργεία. Δεν είναι, λοιπόν, τόσο ελεεινή και παντού η κατάσταση. Πήραμε και τα εννιά ασθενοφόρα από την Πυροσβεστική, τα οποία κάθονταν πέντε χρόνια. Από αυτά, τα τέσσερα ήταν κινητές μονάδες και αυτή τη στιγμή κατανέμονται ανά την Ελλάδα εκεί όπου υπάρχει ανάγκη. Δεν πρόκειται να χαθεί ανθρώπινη ζωή, κύριε Σαρίδη. Μην το κάνετε τόσο σπαραξικάρδιο. Το ΕΚΑΒ έχει μειώσει και τους χρόνους, λειτουργεί, ενισχύθηκε και με εκατόν ογδόντα επτά άτομα προσωπικό, θα ενισχυθεί και με άλλα εκατό. Και από εκεί και πέρα, θα είναι μια δοκιμασία και της Κυβέρνησής μας αυτόν τον διαγωνισμό να τον κάνουμε με άλλους όρους, πολύ πιο γρήγορα και με καλύτερο αποτέλεσμα για το δημόσιο συμφέρον.
Εύχομαι να φέρετε καλύτερες τιμές.
Αυτή η ιστορία ότι «αμάν, χανόμαστε με τα ασθενοφόρα» κρατάει από το 2007.
Πάντως, έχετε πει ότι το κόστος για τη συντήρηση των ασθενοφόρων είναι 5.000 ευρώ.
Ναι, είναι 4.500.000 ευρώ τον χρόνο. Αυτό δεν σημαίνει ότι αυτή πρέπει να είναι η πραγματικότητα. Γιατί, όπως έχω πει και άλλες φορές, όταν έχεις ένα συνεργείο στη Θεσσαλονίκη - το οποίο είναι από τα καλύτερα συνεργεία που υπάρχουν - και, επειδή δεν έχει δύο ειδικότητες, δεν δουλεύει, τότε, ναι, σου κοστίζει, γιατί τα δίνεις έξω. Αυτή είναι η ιστορία.
Είναι κατεπείγον, κύριε Υπουργέ μου; Μόνο αυτό πείτε μου, είναι κατεπείγον θέμα η προμήθεια των ασθενοφόρων;
Κατεπείγον δεν είναι. Ότι υπάρχει ανάγκη σε κάποιες περιοχές, αυτό ισχύει. Όπως επίσης, υπάρχουν πάρα πολλά ασθενοφόρα. Κι έχουμε προχωρήσει σε μια καταγραφή. Γιατί αν πιάσουμε από το Διδυμότειχο να κατέβουμε στην Κρήτη, θα βρούμε τουλάχιστον εξήντα με εβδομήντα ασθενοφόρα, τα οποία κάθονται. Κάποια τα δώσανε κάποιοι φορείς. Κάποια τα αγόρασαν οι περιφέρειες από μόνες τους με άλλον διαγωνισμό. Γιατί δεν είναι μόνο αυτά. Έχουν πάρει και άλλα ασθενοφόρα οι περιφέρειες, με άλλους διαγωνισμούς. Επίσης, έχουν γίνει δωρεές από ΜΚΟ. Και αυτά κάθονται, γιατί η δυσλειτουργία και η γραφειοκρατία που υπάρχει σε αυτό το κράτος δεν επέτρεπε - γιατί θα επιτρέψει από εδώ και πέρα - αυτά να μεταφερθούν και να ενισχύσουν. Ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εξωτερικών, Εσωτερικών και Διοικητικής Ανασυγκρότησης, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης και Εξωτερικών κατέθεσαν στις 4-3-2016 σχέδιο νόμου: «Κύρωση του Μνημονίου Κατανόησης μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Αποδήμων του Χασεμιτικού Βασιλείου της Ιορδανίας για συνεργασία σε θέματα Ευρωπαϊκής Ένωσης». Παραπέμπεται στην αρμόδια Διαρκή Επιτροπή. Επόμενη είναι η όγδοη με αριθμό 569/22-2-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τη συμβολή του Υπουργείου στη βελτίωση του τραπεζικού προϊόντος με την επωνυμία «Κάρτα Αγρότη». Στην επίκαιρη αυτή ερώτηση θα απαντήσει ο Υπουργός κ. Ευάγγελος Αποστόλου. Τον λόγο έχει ο κ. Κεγκέρογλου, για να αναπτύξει την επίκαιρη ερώτησή του.
Ευχαριστώ, κύριε Πρόεδρε. Κύριε Υπουργέ, ο αγρότης συμπιέζεται. Ο αγροτικός τομέας συμπιέζεται, λόγω της αύξησης του κόστους αλλά και λόγω της γενικότερης οικονομικής ασφυξίας που διέρχεται η χώρα μας, εξαιτίας της νέας ύφεσης στην οποία μπήκε η χώρα. Και, προφανώς, χρειάζεται τη στήριξη της πολιτείας. Ένας λόγος παραπάνω για τη στήριξη αυτή είναι το ότι η υπερφορολόγηση και τα νέα μέτρα θα συμπιέσουν ακόμα περισσότερο το εισόδημά του και τις οικονομικές δυνατότητές του. Η ερώτηση αφορά το τραπεζικό προϊόν «Κάρτα Αγρότη», ουσιαστικά δηλαδή τη δυνατότητα που δίνει η Τράπεζα Πειραιώς - δεν ξέρω αν και άλλες τράπεζες προχωρήσουν με αυτήν τη μέθοδο - της διασφάλισης ρευστότητας στον αγρότη, προκειμένου να μπορέσει να καλλιεργήσει και να εκπληρώσει τις υποχρεώσεις του. Τι ρόλο μπορεί να παίξει το Υπουργείο και τι ζητάμε από εσάς; Σήμερα το επιτόκιο της «Κάρτας Αγρότη» είναι 7% και το ύψος, το πλαφόν, είναι περίπου το 50% των επιδοτήσεων. Αυτό το οποίο ζητούμε να μας απαντήσετε είναι αν σκέφτεται το Υπουργείο να υπάρξει συνεργασία για μείωση των επιτοκίων ή για σύστημα επιδότησης του επιτοκίου, μέσα από χρηματοδοτικά εργαλεία που έχει στη διάθεσή του. Επίσης, εάν μπορεί το Υπουργείο και ο ΟΠΕΚΕΠΕ να εγγυηθούν το σύνολο της επιδότησης και, βεβαίως, το σύνολο του εισοδήματος, που είναι ενισχύσεις και εισόδημα από παραγωγή, ούτως ώστε να μπορέσει η τράπεζα να αυξήσει το πλαφόν με το οποίο θα καλύπτει με δανειοδότηση τον αγρότη μέσα από την «Κάρτα Αγρότη». Ευχαριστώ.
Ευχαριστούμε τον κ. Κεγκέρογλου. Ο Υπουργός Αγροτικής Ανάπτυξης και Τροφίμων κ. Αποστόλου έχει τον λόγο για τρία λεπτά.
Κύριε συνάδελφε, όντως ο αγροτικός χώρος έχει προβλήματα, με πιο σημαντικό, θα έλεγα, το πρόβλημα ρευστότητας, ιδιαίτερα μετά την κατάργηση ουσιαστικά της Αγροτικής Τράπεζας ως πιστωτικού εργαλείου του χώρου. Εμείς, λοιπόν, στο πλαίσιο της εφαρμογής των νέων πολιτικών που έχουμε για τον αγροτικό χώρο, υλοποιούμε την «Κάρτα Αγρότη», η οποία έχει ως στόχο όχι μόνο να καλύψει την ανάγκη για ρευστότητα, αλλά και όσο το δυνατόν, τουλάχιστον μεσοπρόθεσμα, να βοηθήσει και το αναπτυξιακό κομμάτι της αγροτικής δραστηριότητας. Έχουμε, λοιπόν, καταθέσει ένα συγκεκριμένο εθνικό σήμα με το λεκτικό «Κάρτα Αγρότη», «Agrocarta». Θα το καταθέσω, για να υπάρχει στα Πρακτικά. [[Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι θέλουμε ουσιαστικά να κάνουμε με τη συγκεκριμένη κάρτα; Πρώτον, ο αγρότης να κάνει αναλήψεις, για να χρηματοδοτεί τις ανάγκες της εκμετάλλευσής του, χρησιμοποιώντας ως εγγύηση, μέσα από το πρόγραμμα ανάπτυξης, τις χορηγήσεις που θα υπάρχουν και, κυρίως, βεβαίως, βάζοντας τις ενισχύσεις που προκύπτουν από τα δικαιώματά του ως εγγύηση. Βασική στόχευση αυτήν την ώρα είναι οι χρηματοδοτήσεις αυτές να γίνονται με ένα χαμηλό επιτόκιο. Είναι πραγματικά καιρός η τοκογλυφική λειτουργία που υπήρχε και υπάρχει ακόμη στον αγροτικό χώρο να αντιμετωπιστεί. Τι θα αγοράζει; Κυρίως θα καλύπτει δαπάνες εφοδίων, λειτουργικές, συντηρήσεις και θα έλεγα - θα το δούμε στη σχετική διαπραγμάτευση - να καλύπτει και ένα μέρος των καταναλωτικών διατροφικών αναγκών. Ήδη έχουμε απευθύνει την πρότασή μας στην Ένωση Ελληνικών Τραπεζών. Έχει γίνει σχετική συζήτηση και είμαστε, θα έλεγα, στη φάση της ολοκλήρωσης, για να παρουσιαστεί με όλες τις παραμέτρους η «Κάρτα Αγρότη». Θα ενημερωθεί ο αγροτικός κόσμος, όταν ολοκληρωθεί αυτή η διαδικασία. Εκείνο για το οποίο τουλάχιστον έχουμε πληροφορηθεί αυτήν την ώρα είναι ότι ήδη οι τράπεζες μπήκαν στη διαδικασία επανεξέτασης των κοστολογίων τους, ιδιαίτερα όσον αφορά το σχετικό προϊόν, και τα επιτόκια που διαμορφώνονται, τουλάχιστον στις συζητήσεις που γίνονται, είναι πολύ πιο χαμηλά από τα σημερινά. Είμαστε, λοιπόν, σε αυτήν τη διαδικασία και βεβαίως στη δευτερολογία μου θα σας πω και τις δυνατότητες που έχει αυτή η κάρτα, αν όντως προχωρήσει για παραπέρα χρήση και ιδιαίτερα για άλλα προϊόντα. Ευχαριστώ.
Ευχαριστούμε, κύριε Υπουργέ. Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, εγώ δεν αναφέρομαι σε μια ιδέα που έχετε και ένα σήμα που κατοχυρώσατε, το οποίο μπορεί να το κατοχυρώσει και οποιαδήποτε ΜΚΟ ή οποιοσδήποτε πολίτης. Εγώ αναφέρομαι σε υπαρκτά τραπεζικά προϊόντα και θα καταθέσω αυτήν την ολοσέλιδη διαφήμιση της Τράπεζας Πειραιώς, η οποία πριν από την ανακεφαλαιοποίησή σας ήταν, ως προς τη μετοχική σύνθεση, του δημοσίου. Η Τράπεζα Πειραιώς πριν την ανακεφαλαιοποίησή σας την τελευταία ήταν, κατά πλειοψηφία, του δημοσίου. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα μην ανατρέχετε στο παρελθόν, ζητώντας δικαιολογίες για τις σημερινές δυσχέρειες, τις οποίες προκαλεί η αδράνεια και η έλλειψη σχεδιασμού, πρωτοβουλίας και βούλησης, θα έλεγα εγώ. Η ερώτηση είναι συγκεκριμένη. Έχετε τη βούληση, στα τραπεζικά προϊόντα που παρέχουν τώρα οι τράπεζες - η Τράπεζα Πειραιώς το παρέχει, πιθανώς να το παρέχουν και άλλες τράπεζες - να συμβάλετε με επιδότηση επιτοκίου ή με οποιονδήποτε τρόπο για χαμηλά επιτόκια, ή «ευλογείτε» το 7%; Αυτό είναι το ερώτημα. Δεν μπορεί να είναι του μέλλοντος, αυτό είναι τώρα. Τώρα πάνε οι άνθρωποι και παίρνουν. Και βεβαίως, αν μπορείτε, να εγγυηθείτε μέσω του ΟΠΕΚΕΠΕ και τα υπόλοιπα, ούτως ώστε να αυξηθεί το πλαφόν. Αυτή είναι η συγκεκριμένη ερώτηση και απαντήστε μου. Εάν κάποτε γίνει κάποιο άλλο θεωρητικό ή άλλο προϊόν, θα το συζητήσουμε τότε. Εγώ σας μιλάω για το τώρα. Να σας πω, επίσης, ότι η ανάγκη για ρευστότητα δεν υπάρχει, επειδή καταργήθηκε πριν κάποια χρόνια μια από τις τράπεζες ή πολλές από τις τράπεζες, γιατί έχουμε πάρα πολλές συγχωνεύσεις. Δεν είναι μόνο η Αγροτική Τράπεζα». Πάρα πολλές τράπεζες έχουν συγχωνευθεί και έχουμε συγκεκριμένο τραπεζικό σύστημα σήμερα. Καθυστερούν οι επιδοτήσεις. Για παράδειγμα, δεν έχετε πληρώσει ακόμα το υπόλοιπο της βασικής και το «πρασίνισμα» και δεν ξέρει ο άλλος πότε θα πληρωθεί. Τουλάχιστον, να του πείτε ότι θα πληρωθεί τον Απρίλιο, να ξέρει, να μην πάει να δανειστεί. Μπορείτε να του πείτε πότε θα πάρει τα λεφτά. Η εξισωτική στα νησιά πότε θα πληρωθεί; Πότε θα πληρωθούν οι υποχρεώσεις της πολιτείας, ούτως ώστε να μην έχει ανάγκη, τουλάχιστον αυτός που κάνει, να πάρει; Κάποιοι θα έχουν ανάγκη, για να καλλιεργήσουν, προφανώς. Και δείτε, γιατί κάνουμε συζητήσεις για πράγματα του μέλλοντος και το παρόν τον τρώει τον αγρότη και το εισόδημά του. Δείτε στην κτηνοτροφία παραδείγματος χάριν, που δεν ασχολείστε, τι γίνεται με το γάλα, τις ελληνοποιήσεις, την πτώση της τιμής. Και έχετε και σκοπό και δεν μας απαντήσατε στην ερώτηση που σας έχουμε κάνει εδώ και καιρό. Τελικά, αυτές τις δέκα, έντεκα - δεν ξέρω πόσες μέρες - θα τις εφαρμόσετε; Γιατί δεν φέρνετε τη διάταξη, για να καταργήσουμε αυτό το οποίο δυστυχώς μπορεί να αποτελέσει θηλιά για ένα μεγάλο κλάδο; Το πιο σημαντικό, όμως, κύριε Υπουργέ, είναι να μην αναφέρεστε στο μέλλον, αλλά στο τώρα. Να μας πείτε τώρα τι θα κάνετε, για αυτά τα σημαντικά θέματα, που συμπιέζουν τον αγρότη και τον αγροτικό τομέα συνολικά. Ευχαριστώ, κύριε Πρόεδρε.
Ευχαριστούμε, κύριε Κεγκέρογλου. Τον λόγο έχει τώρα για τρία λεπτά ο κύριος Υπουργός για τη δευτερολογία του.
Ευχαριστώ, κύριε Πρόεδρε. Δεν θα πω στη γενίκευση της ερώτησή σας. Απλά να σας πω ότι εμείς κάνουμε τώρα αυτά που εσείς σαράντα χρόνια, κυβερνώντας τη χώρα, δεν κάνατε. Και θέλω να είμαι, ιδιαίτερα όσον αφορά το κομμάτι των πληρωμών, συνεπής, γιατί μετά από λίγο ο συνάδελφός σας έχει σχετική ερώτηση και θα απαντήσω τότε. Ξεκαθαρίζω, όμως, ένα πράγμα ότι το προϊόν που λέγεται «Κάρτα Αγρότη», είναι ένα προϊόν, το οποίο απευθύνεται σε όλο το τραπεζικό σύστημα μέσω της Ένωσης Ελληνικών Τραπεζών, γιατί έχει ως βασικό στόχο να αντιμετωπίσει αυτά τα επιτόκια που λυμαίνονται ακόμη και σήμερα τον αγροτικό χώρο, πρώτα μέσα από τη διαδικασία του ανταγωνισμού. Διότι υπάρχει η δυνατότητα, όταν μιλάμε για εγγυημένη ρευστότητα. Και ταυτόχρονα, υπάρχει η δυνατότητα - όπως το είπατε - ακόμη και να συνδεθεί με ένα εισόδημα, το οποίο ήδη θα διαμορφώνεται. Όμως, δεν ξεκινάμε τώρα με αυτήν την παράμετρο. Θα το δούμε πώς θα προχωρήσει σε πρώτη φάση ιδιαίτερα το κομμάτι του επιτοκίου. Αυτά που αναφέρατε για αριθμούς ούτε καν τα συζητάμε. Μιλάμε για επιτόκια, τα οποία θα είναι πάρα πολύ χαμηλά σε σχέση με την κατάσταση που υπάρχει σήμερα. Άρα να δούμε αυτό το κομμάτι. Να δούμε βεβαίως και οι ίδιες οι τράπεζες τι προϊόντα μπορούν να προχωρήσουν, έχοντας ως σημείο αναφοράς την «Κάρτα Αγρότη». Από κει και πέρα, εμείς στο πλαίσιο της πολιτικής, του σχεδίου και της στρατηγικής που έχουμε, θέλουμε αυτήν την ιδιαιτερότητα, την οποία έχει ο αγροτικός χώρος να την υπερασπιστούμε με όλες μας τις δυνατότητες και, βεβαίως, μέσα από την ίδρυση μίας αναπτυξιακής τράπεζας, που θα υπάρχει ιδιαίτερο κομμάτι που θα αφορά τον αγροτικό χώρο, αλλά και βεβαίως «περπατώντας» ένα σχέδιο που, έχοντας ως βασικό σημείο αναφοράς το αγροτοδιατροφικό σύμπλεγμα, θα δώσει πολλές απαντήσεις γρήγορα στον αγροτικό χώρο.
Ευχαριστούμε τον Υπουργό Αγροτικής Ανάπτυξης και Τροφίμων κ. Ευάγγελο Αποστόλου. Η ένατη με αριθμό 564/22-2-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με την αποτίμηση των νέων δημοσιονομικών μέτρων για την περίοδο 2015-2016, δεν συζητείται λόγω κωλύματος του κυρίου Υπουργού. Θα συζητηθεί η δέκατη με αριθμό 568/22-2-2016 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, σχετικά με την καταβολή των οφειλόμενων αποζημιώσεων και ενισχύσεων στους αγρότες της Ηλείας για τις ζημιές στην αγροτική παραγωγή του πρώτου εξαμήνου του 2015. Στην επίκαιρη ερώτηση του κυρίου συναδέλφου θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου. Τον λόγο έχει ο κ. Κουτσούκος για να αναπτύξει την επίκαιρη ερώτησή του για δύο λεπτά.
Ευχαριστώ, κύριε Πρόεδρε. Κύριε Υπουργέ, μόλις πρόσφατα παραδεχθήκατε - και αυτή είναι η σκληρή πραγματικότητα - ότι ο αγροτικός κόσμος αντιμετωπίζει έντονα, μεταξύ των άλλων προβλημάτων, το πρόβλημα της ρευστότητας, των διαθεσίμων, τα οποία του είναι απαραίτητα για την προμήθεια των αγροτικών εφοδίων για να κάνει τη δουλειά του. Αυτό το πρόβλημα ρευστότητας έχει να κάνει με την ύφεση, έχει να κάνει με τα capital controls, έχει να κάνει και με την αφαίρεση εισοδημάτων από την τσέπη του αγρότη, με την υπερφορολόγηση, κυρίως την αύξηση του ΦΠΑ που, όπως σας είπα όταν συζητήσαμε τη σχετική επερώτησή μας, ανέρχεται σ' ένα πολύ σημαντικό ποσό. Αντιδράσατε, αλλά είναι ένα σημαντικό ποσό έτσι κι αλλιώς, όπως και να το λογαριάσουμε. Φυσικά, δεν αντιμετωπίζεται το πρόβλημα με τον τρόπο που είπατε, καθώς μιλάτε για το τι θα κάνουν οι τράπεζες, όχι για το τι θα κάνετε εσείς σαν Κυβέρνηση. Σε τελική ανάλυση, εάν φορτώσουμε άλλο ένα 7% κόστος στον αγρότη, ουσιαστικά δεν θα του μείνει τίποτα. Η επίκαιρη ερώτησή μου, λοιπόν, έχει να κάνει με το γεγονός ότι στην Ηλεία οφείλατε αποζημιώσεις από τις ζημιές της άνοιξης του προηγούμενου χρόνου που ήταν πάρα πολύ σημαντικές. Πληροφορήθηκα ότι στο τέλος του μήνα, δηλαδή μία εβδομάδα μετά από την επίκαιρη ερώτησή μου, έγιναν ορισμένες πληρωμές. Θέλω να μας πείτε πότε θα γίνουν οι υπόλοιπες. Φυσικά, ο Νομός Ηλείας είναι ένας κατ' εξοχήν αγροτικός νομός, καθώς το 50% του ΑΕΠ του προέρχεται από το αγροτικό εισόδημα. Πέραν των αποζημιώσεων, οφείλετε στους αγρότες του Νομού Ηλείας την ενιαία ενίσχυση, δηλαδή στο 1 δισεκατομμύριο που χρωστάτε στους Έλληνες αγρότες, η Ηλεία έχει να πάρει ένα σημαντικό ποσό, το οποίο λείπει από την τσέπη του αγρότη. Ο αγρότης δεν μπορεί να κάνει προγραμματισμό για να καλλιεργήσει, αναζητά τρόπους δανεισμού, αυτοί κοστίζουν και περιμένει από την Κυβέρνηση να του δώσει ένα σαφές χρονοδιάγραμμα για το πότε θα πάρει τα χρήματά του. Αυτά είναι τα ερωτήματα και περιμένουμε τις απαντήσεις σας.
Ευχαριστούμε τον κ. Κουτσούκο. Κύριε Υπουργέ, έχετε τον λόγο για τρία λεπτά.
Τι κάνουμε, λοιπόν, εμείς σήμερα, αγαπητέ συνάδελφε; Ξεκινώ από τον ΕΛΓΑ. Ο ΕΛΓΑ, για ζημιές που προξενήθηκαν από διάφορους φυσικούς κινδύνους το 2014, έχει καταβάλει στους αγρότες και στους κτηνοτρόφους της χώρας εντός του 2015 το ποσό των 175 εκατομμυρίων ευρώ, 60 εκατομμύρια περισσότερα απ' αυτά που κατέβαλε το 2014 για τις ζημιές του 2013. Σχεδόν έχει ολοκληρωθεί η καταβολή των αποζημιώσεων για το 2014, δηλαδή δεν υπήρξε καμμία ανάγκη να χρησιμοποιηθούν τα διαθέσιμα των 50 εκατομμυρίων ευρώ που βρίσκονται - το λέω γιατί το αναφέρετε μέσα - στην Τράπεζα Ελλάδος για καλύτερη αξιοποίηση. Παράλληλα, έχει ξεκινήσει η καταβολή για τις ζημιές του 2015- πρώτο τρίμηνο - η οποία θα συνεχιστεί ανά τακτά χρονικά διαστήματα, ανά μήνα, μέχρι να ολοκληρωθούν. Σημειώνεται ότι κατά τη διάρκεια του απερχόμενου έτους καταβλήθηκε και το ποσό των 16 εκατομμυρίων ευρώ για την πληρωμή των κρατικών ενισχύσεων, των γνωστών ως ΠΣΕΑ. Στις 29 Ιανουαρίου του 2016 καταβλήθηκαν για ζημιές στις καλλιέργειες και στο ζωικό κεφάλαιο, που προξενήθηκαν το 2015, άλλα 7,5 εκατομμύρια ευρώ, ενώ στις 26 Φεβρουαρίου του 2016 άλλα 18,5 εκατομμύρια ευρώ. Επίσης, στις 10 Φεβρουαρίου του 2016 για τα προγράμματα ΠΣΕΑ καταβλήθηκαν άλλα 2,5 εκατομμύρια ευρώ. Ο σχεδιασμός του Οργανισμού είναι - όπως σας είπα - η καταβολή όλων των εκκρεμοτήτων του 2015 να πραγματοποιούνται κατά μήνα μέχρι τον Ιούνιο. Στην Περιφερειακή Ενότητα Ηλείας - όπως το είπατε και εσείς - στις ζημιές του 2015 εκτιμήθηκαν από τις Υπηρεσίες και κοινοποιήθηκαν πορίσματα και, ταυτόχρονα, άρχισε η καταβολή των αποζημιώσεων. Ήδη στις 26 Φεβρουαρίου δώσαμε στην Ηλεία αποζημιώσεις 2,7 εκατομμύρια ευρώ, που αφορούν ζημιές του 2015, που αναφέρατε, και θα συνεχιστεί, όπως σας είπα προηγουμένως, μέχρι τον Ιούνιο του 2016, για να ολοκληρωθούν όλες οι αντίστοιχες αποζημιώσεις. Όσον αφορά τα ζητήματα των πληρωμών της ενιαίας ενίσχυσης, ξέρετε ότι εκδόθηκε ένας τίτλος δικαιωμάτων. Μιλάμε για νέα ΚΑΠ, για καινούργια δεδομένα. Βεβαίως, όσον αφορά όσους είχαν πρόβλημα, σχετικά με την πληρωμή του Δεκεμβρίου, μέσα από τη διαδικασία χορήγησης των οριστικών δικαιωμάτων - διότι αυτό ετοιμαζόμαστε να κάνουμε αυτή την περίοδο - θα ανακοινωθούν σύντομα και πότε θα γίνουν οι σχετικές πληρωμές. Δεν μου επιτρέπει ο χρόνος, θα σας πω περισσότερα στη δευτερολογία μου.
Ευχαριστούμε, κύριε Υπουργέ. Πριν σας δώσω τον λόγο κ. Κουτσούκο, θα ήθελα να κάνω μία ανακοίνωση. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Αγίας Παρασκευής Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κουτσούκο, έχετε τον λόγο για την ανάπτυξη της δευτερολογίας σας.
Κύριε Υπουργέ, όπως είπα και εγώ, έγιναν ορισμένες πληρωμές τον Φλεβάρη και αν είχε συζητηθεί η επίκαιρη ερώτησή μου στον χρόνο που έπρεπε, θα βγάζαμε και ορισμένες ειδήσεις για τους αγρότες της Ηλείας.
Εκ του αποτελέσματος…
Όμως, δεν απαντήσατε για το σύνολο των οφειλών του ΕΛΓΑ. Γιατί σας είπα ότι το πρώτο εξάμηνο του 2015 είχαμε σημαντικές ζημιές στην Ηλεία. Όταν έχουμε σημαντικές ζημιές, πληρώνουμε και παραπάνω λεφτά. Κύριε Υπουργέ, δεν πρέπει να ξεχνάτε ότι το 2010 έγινε μία μεταρρύθμιση στη χώρα από την κυβέρνηση του ΠΑΣΟΚ, την οποία εσείς τότε ως ελάσσων αντιπολίτευση την πολεμήσατε, αλλά δεν τη στήριξε και η μείζων αντιπολίτευση, οι όψιμοι μεταρρυθμιστές. Και αυτή η μεταρρύθμιση εξυγίανε τον ΕΛΓΑ και του έδωσε τη δυνατότητα να έχει πλεονάσματα και να πληρώνει έγκαιρα. Σήμερα που μιλάμε, συμπληρώθηκε ένας χρόνος από τις ζημιές. Δώστε, λοιπόν, ένα χρονοδιάγραμμα, γιατί είναι τεράστιο το πρόβλημα της ρευστότητας. Δεν μπορούν να προγραμματίσουν οι αγρότες. Εγώ τις δέχομαι τις ευχές σας ότι θα τρέξουν οι πληρωμές το πρώτο εξάμηνο του 2016, αλλά δώστε ένα χρονοδιάγραμμα ανά ζημιά. Γιατί έχουν τελειώσει οι έλεγχοι και τα πορίσματα τα έχουν οι αγρότες στα χέρια τους. Ξέρουν τι έχουν να λαμβάνουν. Και τα λεφτά του ΕΛΓΑ, κύριε Υπουργέ, δεν είναι να τα κλώθουμε στην Τράπεζα της Ελλάδος, για να αβγατίζουν! Ανήκουν στους αγρότες. Προέρχονται από τις εισφορές τους. Έρχομαι τώρα στο ζήτημα της ενιαίας ενίσχυσης. Είστε δεκατέσσερις μήνες εκεί, κύριε Υπουργέ, - εάν δεν κάνω λάθος - σε αυτή τη θέση. Σε αυτούς τους δεκατέσσερις μήνες έπρεπε να έχετε προγραμματίσει πότε θα κάνετε τις πληρωμές της ενιαίας ενίσχυσης. Τα λεφτά είναι δεδομένα. Τα είχαν διασφαλίσει οι προηγούμενοι, αυτούς που εσείς λοιδορούσατε. Και ξέρετε πολύ καλά ότι, όταν ήμασταν εμείς εκεί, πληρώναμε την προκαταβολή μέχρι 15 Οκτώβρη - και αν καθυστερούσαμε μια μέρα, γινόταν τεράστιος θόρυβος - και την εξόφληση τέλος Δεκέμβρη. Κι εσείς δώσατε προκαταβολή τέλος Δεκέμβρη και τώρα «ζήσε, μαύρε μου, να φας τριφύλλι τον Μάη», όπως λένε οι αγρότες με τη σχετική παροιμία για την εξόφληση. Πείτε τους, λοιπό, ένα χρονοδιάγραμμα, γιατί όπως είπαμε νωρίτερα, με αυτή την τεράστια έλλειψη ρευστότητας, είτε δεν μπορούν να καλλιεργήσουν είτε αναγκάζονται να δανειστούν με υπερβολικό κόστος. Κύριε Υπουργέ, τα προβλήματα είναι συνέχεια το ένα μετά το άλλο. Με πληροφόρησε η ομάδα παραγωγών της βιομηχανικής ντομάτας της Αμαλιάδας ότι δεν μπορούν να κάνουν συμβόλαια με τις βιομηχανίες, διότι έχετε δώσει μια προθεσμία που είναι κοντά στη συγκομιδή. Όταν δεν έχει το συμβόλαιο ο άλλος, δεν μπορεί να πάει στην τράπεζα και να δανειστεί με βάση αυτά τα τραπεζικά προϊόντα, που σας έλεγε νωρίτερα ο συνάδελφος Κεγκέρογλου, που είναι τραπεζικά προϊόντα. Δεν έχουν καμμία σχέση με τη δουλειά τη δικιά σας. Άρα, λοιπόν, θέλουμε συγκεκριμένες απαντήσεις αντί ευχολογίων, που παραπέμπουν στο μέλλον, για να ξέρουν και οι αγρότες πώς να κάνουν τη δουλειά τους. Διότι αυτός ακριβώς πρέπει να είναι ο στόχος και ο δικός σας και ο δικός μας, που σας ασκούμε τον κοινοβουλευτικό έλεγχο, ζητώντας συγκεκριμένες απαντήσεις, που δυστυχώς μέχρι τώρα δεν πήραμε.
Ευχαριστούμε τον Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκο. Τον λόγο έχει τώρα για τρία λεπτά, για να ολοκληρώσει την απάντησή του, ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.
Για τις αποζημιώσεις του ΕΛΓΑ τα είπαμε, δεν θα επανέλθω. Για τις πληρωμές τις υπόλοιπες, που αναφέρονται στις ενισχύσεις, κύριοι συνάδελφοι, γνωρίζετε ότι παραλάβαμε ένα χάος. Και το χάος φαίνεται μόνο και μόνο όταν αναφερθώ στο ενάμισι δισεκατομμύριο καταλογισμούς και ενάμισι δισεκατομμύριο δημοσιονομικές διορθώσεις - πρόστιμα. Καταλαβαίνετε, λοιπόν, ότι ξεκινώντας μια νέα ΚΑΠ, είχαμε ως βασικό στόχο να κατοχυρώσουμε, όσο ήταν αυτό δυνατό, δικαιώματα χωρίς να υπάρξουν οι ίδιες διαδικασίες. Μην ξεχνάτε ότι κάθε χρόνο είχαμε 320 εκατομμύρια ευρώ πρόστιμα. Πρώτη φορά, λοιπόν, η χώρα μας δεν έχει πρόστιμο. Μας είπαν ότι «κάνετε καλά τη δουλειά σας» και αυτό ήταν η βασική μας στόχευση. Επιπλέον, κάτι το οποίο ξεχνάτε: Ότι μιλάμε για νέα ΚΑΠ. Αλλάζουν εντελώς τα δεδομένα και μάλιστα οι διαδικασίες εφαρμογής της είναι τόσο πολύπλοκες. Ήμασταν από τις πρώτες χώρες στην Ευρωπαϊκή Ένωση που κάναμε πληρωμές. Υπάρχουν χώρες ακόμη, που δεν έχουν ολοκληρώσει τη διαδικασία. Επιτέλους, όμως, να πούμε και τι κάνουμε. Έχουν υποβληθεί ενστάσεις, εξετάζουμε αυτές τις ενστάσεις και τα λάθη που τυχόν μπορεί να υπάρχουν και έχουμε πει ότι μπαίνουμε στη δεύτερη φάση. Καταβάλαμε περίπου το 54% της ενιαίας ενίσχυσης. Κι ερχόμαστε, λοιπόν, στο κομμάτι το δεύτερο, που αφορά το «πρασίνισμα», που το ξέρετε και οι ίδιοι. Λέτε, «να δοθεί τώρα». Δεν μπορεί να δοθεί, πριν οριστικοποιηθούν όλα τα δικαιώματα. Άρα όλα είναι μια διαδικασία, η οποία θα γίνει και οπωσδήποτε ο σχεδιασμός λέει ότι εντός Απριλίου θα γίνουν οι πληρωμές. Επομένως είναι μια διαδικασία, η οποία χρειάζεται ορισμένες παραμέτρους, τις οποίες δεν μπορούμε να ξεπεράσουμε. Ο κανονισμός της εφαρμογής - εσείς τον ψηφίσατε - δημιουργεί όλες αυτές τις δυσκολίες. Από και πέρα, λοιπόν, θέλω να ξεκαθαρίσουμε ένα πράγμα: Κάποια στιγμή θα μπει μια τάξη σε αυτές τις πληρωμές, οι οποίες θα ξεκινάνε από τέλος Νοεμβρίου και θα καταλήγουν - τελειώνοντας - τέλος Μαρτίου, άντε να φτάνουμε και το 10% που το ξέρετε ότι είναι η εκκαθάριση τον Ιούνιο. Αυτός είναι ο στόχος μας και αυτόν θα υπηρετούμε από εδώ και πέρα, έχοντας ως βασικό σημείο αιχμής να κατοχυρώσουμε τα δικαιώματα, να λύσουμε πάρα πολλά προβλήματα. Ξέρετε πόσοι νέοι αγρότες έχουν προβλήματα; Δεν πληρώθηκαν, διότι ο κανονισμός ήταν τόσο αυστηρός, όσον αφορά τον χρόνο αναφοράς και μας δημιούργησε μεγάλο πρόβλημα. Και εκεί θέλει τροποποίηση ο Κανονισμός για να ξεπεραστούν τα προβλήματα. Άρα, λοιπόν, να μας έχετε εμπιστοσύνη. Γνωρίζουμε τον χώρο και θα προσπαθήσουμε όσο το δυνατόν αυτό το κομμάτι που αφορά τις πληρωμές να μπει σε μια σειρά και να είναι πλέον μονόδρομος μετά από έναν χρόνο να μην υπάρχει κανένα πρόβλημα. Αυτή είναι η στόχευσή μας.
Ευχαριστούμε τον Υπουργό Αγροτικής Ανάπτυξης και Τροφίμων κ. Ευάγγελο Αποστόλου. Ολοκληρώθηκε η συζήτηση των επίκαιρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.05΄ λύεται η συνεδρίαση για τη Δευτέρα 7 Μαρτίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο, συζήτηση επίκαιρων ερωτήσεων.